RAJA BIAK-BIAK | TANTAN DEBATA\nRAJA BIAK-BIAK\tRAJA BIAK–BIAK (RAJA UTI = RAJA HATORUSAN)\nI sada huta di Sianjur Mula-mula adong sada natua-tua, nasangap jala namartua goar ni natua-tua i ima si Tuan Raja Doli, ai tarbarita do natua-tua i, alani parbinotoanna. Jala ibana sahalak datu namalo mangatiha, namalo mangarata. Sideak boto-botoon, sigodang hamaloan, sipat parbinotoanna naboi pasuang bulan, i ugasan homitanna namanonggophon Debata Mula jadi sahat tu sandaranna, baen i ma di goari ibana sada guru, ima Guru Tatean (tertayang) Bulan. Huhut ni muse sudena pomparan na pe rata do ganup sude adong parbinotoanna boan tubu sian Debata. Jala Soripadana ima Si Boru Burning, nauli jala nalagudo ripena on, jala tabo begeon laguna nang burju pangalahona, di goari ripenai huhut Si Boru Rude-Rude, ai di ibana do ulina, ibana do burjuna jala huhut serep si tutu do rohana, dang adong naboi mangihuthon parangeni ripenai i luat i.\nIsada tingki roma Mula jadi Nabolon marhite pamatang ni Tuan Raja Doli, jala di dokma tu inantana namangangkupi hatani Mula Jadi Nabolon. Marjanji Debata Mula Jadi Nabolon naing tubu sada poso-poso asing sian naasing di nasida. Jala ditonahon Debata do asa unang si jua naro nasida, jala sitogu nalao, jala didok Mula jadi do gabe hatorusanna sogot poso-poso i. Laoma tutu manorus Mula Jadi Nabolon tu banua ginjang. Jala andorang so mijor dope Debata di dokdo tu natua-tuai (Tuan Raja Doli), “Idaon hu ma sogot hot ni haporseaonmu”.\nI sada inganan lao songon namangalului andorma dohot hau namasak baen soban ripeni Guru Tatea Bulan. Ima i sada inganan namargoar Sihelleng, tarsonggot ma ibana ia nasonggop habang sada pidong songon manuk –manuk, ima Patiaraja i joloni boru Sibasoburning, jala manggunjalma si ubeonna naung humodohodo i. Pintor mijur do pidong i tu hau pabuatanna ranggas ni hau i, marende ma pidong patiaraja di dangka ni hariara dongdong, baringin tumburjati, siksak ma dohot hilap, mardurum ma ronggur sibola nanggar. Dung hot ma dibulanna, gok ma ditaonna, topak ma nadibortianna hipasma sada dakdanak lahilahi. Ia partubuna bulat jala 7 ari-arina dohot 7 (pitu) ma balutanna, disigati inana dohot amanama poso-poso i. Ai bulat jala marbalutan do songon bola, dang marhasoan. Asa targoar ma di son poso-poso i “Raja Ni Balutan”. Dung sae isigati nasida, ai ima partubuanna bulat do idaon dang martangan huhut dang marpat, songgot do rohana ala hurang do pangarumang ni dagingna, ai so tardok jempek tanganna dohot patna, hira na soadong do tahe idaon. Ia partubuannape huhut songon Gumul dang boi hundul, asa tong ma ibana targoar “Raja Ni Gumul” manang “ Raja Gumulung-Gulung. Sahera nagelleng ma dakdanak i idaon nung tarbukka sian na 7 lampis balutanna i, gabe di goari ma ibana tikki masa i Raja Gumeleng-Geleng”. Ikkon di pekkonma ibana itangga Balatuk Tunggal asa boi ibana hundul, i patakkok hubonggar ni jabu asa boi mangida portibi on. Pandok ni sarita gabe balutanna napitu on do gabe lage tiarna si pitu lampis, ima tikkar haomasonna. Asa Ibanama najumola marlage Tiar Si Pitu Lampis.\nTangis jala tariluma boru Si Baso Burning marnida sinuantunasna i, anak pultak pagar nai, marnida namasai diapuli Guru Tatea Bulan do ripena i, ai naung dipalumba Mulajadinabolon do tunasida dinamambahen pagar parmeme i. Jala idok Pangarajani Si Boru Baso Burning ido tu ibana, unang hita maila jala unang menet rohatta, ai namanguji haporseaonta tu Debata do on namasa tu hita on, dang adong naso tarpatupani Nasida (Debata). Jaloonta do pangaleanna, jala dang si juaon akka ganup pasu-pasuna.\nDipagodang-godang nasida ma anakna i, simbur do magodang jala hatop do malo marhatahata, alai dang boi nanggo hundul, sai songoni do holan namodom miok-miok, jala marlambiak do ibana, umbahen i do didok ibana “Si Raja Miok-Miok” manang “Si Raja Biak-Biak”, ala maol jala dang boi hehe patna, marguling ma ibana molo lao hehe, ido ibaen gorna manang “Si Raja Gumiling-Giling”, on ma goar dakdanakna. Ai Sitaruan mangan jala si taruaon minum do ianggo Si Raja Biak-Biak, alani pangarumangina dohot tompana tubu.\nIa dung marbilang taon tubu si Raja Biak-Biak, pas ma di arina, gokma i bulanna, hotma itaonna tubuma ibona sian Si Boru Baso Burning, nasongon sipuni dolok sipuni tao, ia patna mangalele jonjong, nagirgir mangalpi akka sinuruni amana nagabe Si Baso Nabolon, igoarima ibona i Si Tindi Dolok, manang Si Biding Laut, asa ibana naboi marnida i pussu ni dolok dohot idingding ni laut nadao. Dungi pas ma di arina, gokma i bulanna, hotma itaonna muse tubuma poso-posoni Si Baso Burning ale linduak manang marporhas do natubui, sada bao, sada borua. Ia Bao i jogi rupana jala jagar idaon, huhut tongam idaon ni mata. Ia borua i uli do rupana, lambok pamerengna, dang mahap mida bohina. Ia Bao i igoarima i Raja Najogi manang Tuan Saribu Raja, mangirdop songon nabinar jala miak do idaon simalolongna tangis suang songoni marhata-hatape. Jala donganna marporhas i di goarima Si Mual Nauli, ai dang marnamahap idaon bohina songon mual natio manang aek bunga nauli ibaen ma golarna Si Boru Pareme, asa ibanama mamukka paranggir-anggiran sogot dohot mual natio, jala adong dope aek mual paranggir-anggiran nai sahat tu saonari.\nPOMPARAN GURU TATEA BULAN\nMamuroma muse siubeonni ina ni nasida laos tubuma muse sada lahi-lahi ale bohina naung bajar, jala tompu matua idaon i goari ma Anak na on Natua Raja manang Raja Martua ibaen golarna Limbong Mulana, ai idok amana do naikkon ingoton ni anak na do sogot amang na, unang lupa di akka uhum dohot sia-siani amana, asa Limbong Mulana ma tutu nagabe Marga Naparjolo i Tano Batak. Dang dope Natua Raja mangalakkahon patna hehe nunga tubu ibotona nahohom jala parsissip huhur parila, ai hohom do partuabuanna ibotona nasasada on, menak soharibo-riboan tikki masa i. Ido asa didok ninna Anting-anting siboloan, anting-anting sodohonon, asa di goarima ibotona on Si Boru Panolaman, Si Boru Anting-anting Sabungan, Si Boru Paromas (Parroha Mas), manang Si Boru Anting malele, laos sian on ma marbuni-buni amani nasida Tuan Raja Doli manang Guru Tatea Bulan mamukka huta di Huta Parik Sabungan asa adong do hutai sahat hu sadari on.\nAi las do rohani amana dohot inana ikkon torop maribur nasida di huta i asa boi mangurupi nasida mangula akka siulaonna, tardok ni umpasa doi “Langit Narumiris, Ombun Nasumorop, Anak pe Riris Boru pe Torop”. Nunga 5 (lima) poso-poso di nasida alai hurang dope dirohani Guru Tatea Bulan, naingma nian torop songon jari-jarini tanganna, bilang-bilangan ni anak dohot boruna, ima iharap rohana. Hundul ma ibana i sada Batu Parhundulan ima i pangulaanna haumai, Sahat do nadibagas rohanai i ranapi Debata jala, pintor manggunjal do pamatangna, tanda naung saut pangidoanni rohana di bege Mula Jadi Nabolon. Tarsunggul ima ibana naung botari manang Tuat Gala ari Sagala hapena, naikon hehenama ibana tu bagasni jabuna pabarahon pinahanna na adong i jampalan na asing.\nGokma di bulanna, hot ma di taonna, tubuma muse sada pese-pese si ucok laos di goari amana ma on Rajani Huta ai taringot do amana i pangidoanni rohana tu Debata na di sada batu parhundulanna pas i ari sagala i, laos ima golarna ibaen Sagala Raja. Dang dope di takko taon tubuma muse ibotona, sillak bohina songon mas tudos tu inana, Nauli Nalagu, molo on ibaen inana ma goar boru-boru i Si Pungga Haomasan asa onma sogot naparesohon akka ugasan ni inana, jala siboto puro-puro mas ni ina idia pe solot dohot sere pardembanan ni inana molo maminta i rohana, huhut do di goari ibona on Si Pinta Haomason. Tung sonang do pakkilalaan ni Guru Tatea Bulan i naung torop pomparanna, ale maos dope ibana holsoan, ai dang tarboto dope nadirohana. Marbikkas sian gedok ni rohana mijur ma ibana sian hutanai nakkok tu dolokni Pusuk Buhit. Nangpe songoni sai tong dope adong solot i rohana natape nunga di padalan-dalan ibana patna. Ai maoas situtudo ibana namardalan i, tubu ibana mangalului sada lau=mata aek, ia namangalului aek i ibana siloma simalolongna i jukkan dolok ni hutanai, jala adong di ida ibana sada sinondang, tohoma tutu adong di si sada mata mual. Ai nunga malum rohana jumpasa aek i i goarima aek i Aek Malum, sahera naung juppang natarganjal i rohanai ia dung manginum jala parsuaphon matani aek i ibana. Dang pola sadialeleng arina sian i, naeng sorang ma tutu ianakonkonna alai songon namaol iodothon inantana. Marpangidoan ma ibana tu Debata, aha alana di bonsirna ibaen maol tubu pese-pese i. Didok Mula Jadi ma ibana mangalap aek sitio-tio sian dolokni huta inganan parhaumaonnai ima Aek Malum, dohot sae-sae nahussus suang songoni dohot simarmonang-monang. I ulahon Guru Tatea Bulan ma tutu songon dia tona nasian Debata, laos di pasahat mai tu inantana. Sorang ma dakdanak i ale marjambulan naganjang, siparjambulan melbus-elbus huhut margulung-gulung sitaruponna (marpusuk buhit), longan do rohana mida dakdanak i, alai napos do rohana, sudena miam doi bahenon ni Debata. I goari amando dakdanak i Raja Parjambulan Namelbes manang Silau Raja, marbikkas songon sarita natapaihut ihut sian ginjang nangkin.\nJala adong dope sadanai iboni nasida ima Si Boru Tinjo manang Nantinjo onma siampudan boru jala siampudan sasude i tubuni inantani Guru Tatea Bulan si Boru Rude-Rude. Ai sokkar do begeon jala idaon nasasada on, ai dua do tompani jolma i ibana, rupana uli sempurna do idaon Borua, ale adong panahitna tompani bao tong adong di ibana. Tung lungundo boruna nasasada on molo pinaihut-ihut saritana, Targoar do on Sarita Nasokkar, manang Barita Songkar, Ai pintor di tabunihon inanado i lampingna tompani jolmana, asa unang i boto Amantana nasongoni borunai, dohot akka ianakkonna, sahat tu namagodang. Ale sudenai nunga tarsurat jala nunga dipabotohon Debata on tu nasida, nahurang mangantusi do nasida dipanuturionni Debata naujui, musena nunga di tontuhon namarhuaso ima Debata Mula Jadi Nabolon naeng hudia sude pomparanni Tuan Raja Doli on, jala akka aha ruhut-ruhut ni hajolmaonna.\nDung magodang be ma sude pomparan ni Guru Tatea Bulan i. Songgopma muse Mula Jadi Nabolon hu ibana, naeng ro Mula Jadi Nabolon tu Sianjur Mula-Mula sian Dolok Pusuk Buhit nalaho manompa Tuan Saribu Raja gabe jolma. Jala Saribu Raja naeng seatonni Mula Jadi Nabolon. Di dok Tuan Raja Doli do tu Debata: “Saguru di homa Ompung”.\nMambege Hatani Mula Jadi Nabolon nasonggop tu Amanai. Di dok Raja Biak-biak do tu inana Si Baso Burning: “Oh inang!, Hubege dioloi damang nangkinin seatonni Ompunta Mula Jadi Nabolon Saribu Raja, ianggo rohakkuahu do naeng seatonna, ai ahama au martimbangkon Saribu Raja naso Martihas i? Asa ianggo siat pangidoanku suru madamang manabunihon au, ai atik pe songon on partubuanku ahu do si pultak baju-bajumu”. Umbege hatani Raja biak-biak, di suru inana ma tutu Guru Tatea Bulan manabunihon Raja Biak-biak tu dolok Pusuk Buhit. Ai di tabunihon amanama ibana tu Dolok Pusuk Buhit, i tongga dalan i pangido ibana ma tu amana asa di inganan natinuju na ma pekhononna ibana, isada liang di inganan batu martindi. Asa boi tong i rohana mangida Mula Jadi Nabolon Molo tuat sian Banua Ginjang.\nTamba lumeama tutu Si Raja Miok-Miok namartihas i, jala siakma tutu bagianna, sai manginongima di rohana huhut martonggo tu Mula Jadi Nabolon boasa ikkon songoni bagianna. Di inganan partabunianna i jonok do ibana di bona ni hau piupiu tanggule asa adong parbuena na madabu i bahen panganonna. Pitik ma parbue ni hau i hu jolona alai sai margulingma ibana mambuat parbue i, jala ipangan ibana, songon paetni poguma i pangan ibana. Jala di dok ibanana ma di rohana: “Eh… inong dang husolsoli partubuanku, ale boasama lobian paet ni pogu paetni partinaonan kon, tohoma tutu ahu pultak pagarmon nasiak bagi”. Bahen ido asa targoar Si Raja biak-Biak, Raja Nasiak Bagi ibaen sude akka partinaonan na, dohot Debata pe dirohana nunga marnadikkan, ai anggina Saribu Raja dipillit seatonna gabe raja. Mardongan ijur bari dohot ilu namaraburan do Raja Nasiak Bagi i Dolok Pusuk Buhit, gabe roma Habonaran ni Pusuk buhit mandulo ibana alani hinalungunna. Jala dang tarberengsa be iluni Raja Biak-Biak i nagabe matani aek, targoar do i Aek Inggar, asa onma naparjolo mata mual manang partanda i baen Raja Biak Biak, isiak ni bagina (Molo seritana aek on boido on pamalumhon jolma namarsahit so haubatan, taktak sohalingkangan). Di paguling-guling habonaran ni Dolok Pusuk Buhit do Si Raja Gumiling-giling lam tu dolok asa jonok marnida Debata Mula Jadi songon pangidoan ni rohana i. Sahat ma tu Batu Gussi-gussi. Batu namarrupahon anduhur (pidong), sian i tu tala-tala parjolo di paguling guling ibana. Di si adong do tong sada Batu Namarliang di joloni Batu Partungkuon Batu Parpadanan. Hurang dohor do di ida Habonaran ni Pusuk Buhit Si Raja Biak-Biak tu pussuni Pusuk Buhit, di paguling-guling ma ibana huhut tu jukkan dolok. Adong do disi sada tala-tala natagilling jala bahak do najolo dekke ihan isi. Ijolo ni tala-tala napaduahon i adong do sada Batu Nabolon Gonong (bulat) jala deak panuntuhanna, ima Batu Inganan Partonggoanna. Targoar doi Batu Partonggoan ni Raja Biak-Biak. Leleng do ibana isi dohot Habonaran ni Pusuk Buhit.\nDi sada tingki di dulo ibotona Si Tindo Dolok ma Si Raja Biak-Biak, asa sihol rohana mangida ibotonai. Di ida ibana do jala di boto ibana do didia i peakhon amana Guru Tatea Bulan Ibotona Siakkangan i. Tubuma roahana mamboan sipanganon ni ibotonai, ima indahan nanihunikan dohot pirani Sidao-dao, ale dang di liang partabunianna naparjolo be ibotonai. Sangado marngot-ngot Si Boru Biding Laut, ai i rohana naung mate ibonai. I pamanat ibana dompak dolok pamampasan ni parguling ni ibotonai, dang mungkin idok rohana ibotona suhar pargulingna Tu Dolok, ia nabiasa molo marguling tu toru do, gabe tamba tangisma ibana ala idok rohana naung i seret-seret Babiat Ibotonai. Sahat ma tutu tu inganan ni Raja Biak-Biak ibana napaihut-ihut pamampasan ni dalan pargulinganni Raja Biak-Biak. Tarsonggot jala mardongan las ni rohama ibana ala mangolu dope ibotonai. Didokma tu ibotonai: “Ai Ahado dipangan ho da itongku, dang adong hurang ni pamatangmu, tamba simbur jala magodang do hamu”. Di bukka Raja Biak-Biak ma pamanganna, solot sada batu songon batu gosok (pungga), ima pungga haomasan asa ido antong ipadilat-dilat molo male jala maos pamatangna. Di baritahon ibotona onma tu sude tubuni damangna dohot tu amangna nang inangna ma taringot ibotona i tamba las do roha ni nasida, gabe ibana ma ganup ari on manaruhon indahan panganan ni ibotona i.\nNaeng Jumpa ma ari dohot bulan natinontuhon ni Debata laho seaton na ma Tuan Najogi manang Tuan Saribu Raja (Cat: Sinaritahon pe musena) manggora do tu tondini Si Raja Biak-Biak. Lam tamba gomos ma ibana martonggo tu Debata asa tong ibana di tompa songon Jolma manisia, asa unang be songon ni parumangina. Marbikkas siani di boto Habonaran ni Pusuk Buhit do nanirohani Si Raja Biak-Biak, di paguling ma ibana sahat tu pussuni dolok Pusuk Buhit jala di parhatua-tua i habonaran ima ibana jala tongma ibana deba nampunasa dolok i, ai nunga sahat be tutu ibana tu pussuni dolok, asa lam tamba jonok Debata Mula Jadi Nabolon mangida ibana molo tuat tu banua tonga sian banua ginjang suang songoni naeng takkokpe tu banua ginjang. Sian serep ni rohana jala hasabaron di dirina suang songoni tulus ni rohana dohot haporseaonna gabe tarpasu do si Raja Biak-Biak di Pussuni Dolok Pusuk Buhit. I sada inganan, Songon harangan, Harangan Miak Goarna jala santopak tano do anggo inganan i, adangdo sada Liang/Goa disi, dohot hau nasora malos jala hau nosoramagodang. Umbaen nai do asa tong targoar Si Raja Biak-Biak, “Namartua-tua Pusuk Buhit” manang “Ompu Namartua-tua Pusuk Buhit”. Ai marbiar do jolma manisia takkok tu pussuni dolok najolo, ai sombaon naias (naputi), nagogo jala nalaga do molo Dolok Pusuk Buhit dang boi ramunan inganan i, ia pintor muruk do Mula Jadi Nabolon, ala dalan pamolusan ni Mula Jadi Nabolondo Dolok i tu Banua Tonga tarlumobi tu Sianjur Mula-Mula, dang songon si nuaeng tamba ramun do di baen manisia i, timbo sikkolana ganjang pardalananna, ale hurang do parrohaonna jala tois nama godang, holan sarita manang torsa nama i sude i rohana.\nTurunma Mula Jadi Nabolon Tu Banua Tonga, mangulahon songon dia natinontuhon na lao maneat Tuan Saribu Raja. Ia dung sae maneat Tuan Saribu Raja, Hehema Mula Jadi Nabolon borhat tu Banua Ginjang sian dolok Naginjang (Pusuk Buhit), ale tompu sundat lakkana i pussuni dolok i, ala di bege adong suarani manisia namartonggo huhut tangis mangido pangurupion tu ibana. Manginongi ma rohani Mula jadi Nabolon, ai tung hassitma tutu sitaonon ni manisia i, laos i topot Debatama Si Raja Biak-Biak tu Paninggoman harangan si santopak i.\nNung jumpasani Debata Mula Jadi Nabon Si Raja Biak-Biak tamba asi do rohana, di dok Ibanama:\nDebata Mula Jadi : “Ise Manaruhon, jala mamboan ho tu son?”\nRaja Biak-Biak : “Iangoi da Ompung, indada pola patangkas onmu, namabiar do au di biarhu, martahut au di tahuthu! Hubege di ondam ho da Ompung seatonmu Saribu Raja, anggo di rohakku ahu do naeng seatonmu, ala martihas ahu. Gabe hupangido tu dainang pangintubu asa di suru damang manabunihon ahu tu dolok on, ai ahu do si pultakpagar ni dainang.”\nDebata Mula Jadi : “Bah.. na naeng marsomba tu ho do roham angka pinompar ni anggim dohot ibotom?”\nRaja Biak-biak : “Nang pe so hudok, nunga diboto da Ompung, ai ahu do Si Pultak Bajubaju ni dainang?\nDebata Mula Jadi : “Antong molo songoni ai olo do ho tompaonku?”\nRaja Biak-Biak : “Rade do au Ompung, asalma marsomba tu ahu ganup akka pinompar ni anggikku dohot ibotongku”\nDioloi Mula Jadi Nabolon do pangidoanni Raja Biak-Biak i, lam marganjang ma mussungna, tanganna dohot patna i, alai tubu ma ihurna songon pussuni parbatu, suman songon ihurni bindoran karas songon bosi galang-galang, jala adong ma huling-huling natipis padomuhon ruas ni tanganna dohot ruas ni patna tarsongon patni ilik, tanganna songon patni odong, jala marhabong do ianggo ipudini tanganna songon pidong Patia Raja. Huaek pe sora mengge, tu banuape nahinsa hehe, tu langit naboi habang. Napantang ni andangan napantang ni undungan naso dung talu namatua monang, asa targoar ma ibana “Raja Siparmonang” manang “Si Raja Uti”, Raja ni saluhut Uti – Utian, Rajani ganup boto-botoan na adong i langit, i aek dohot itano. Songgot do tu rohani Debata ai dang sempurna dope tinompana songon jolma, songon donganna di Banua Ginjang dope tompani Si Raja Uti, tarsunggol madirohana ondo hape nanaeng si seaton ni rohana, nagabe anakna songoni hasahatanna, targoar ma ibana ison “Raja Hasahatan” ni Debata. Manggora ma muse Si Raja Miok-Miok tu Debata. “Boasa songon Ompung pulut ni roham tu au, najolo hurang pangarumangi ni dagingna hape ia nuaeng nunga gabe lobi”.\nDipatorang Mula Jadi Nabolon do tu ibana naikkaon 7 hali Mula Jadi Nabolon manompa ibana, asa hot songon partubuanna na 7 balutanna. Ai di tompa ma Si Raja Biak-Biak mulai sian Artia, Suma, Anggara, Muda, Boraspati, Singkora dohot Samisara, asa suman di ida Mula jadi Nabolon. Jala pas songon nadibagas rohani Debata. Ibaen ido asa targoar ibana di baen Debata “Napitu Hali Tompa, Pitu Hali Muba” manang Si Pitu Hali Tompa, Si Pitu Hali Muba”. Dang sonang dope rohani Si Raja Uti, boasa ingkon songoni do pangarumangi ni dagingna. Diboto Debatado do namarhationgi irohani Si Raja Uti, ipatorang Debatama muse tu Ibana, asa manat jala asa unang boi ibana marsaor dohot jolma manisia, ai gabe malim do ibana na patorushon pangidoan ni manisia tu Ibana (Mula Jadi Nabolon) dohot sipatolhas tonana tu portibion. Jala di goari Debatama ibana “Napitu Hali Takkok, Pitu Hali Tuat”, manang “Raja Hatorusan”. Tung naso jadi ho manjouhon au Ompung, ale jouhon ma au Amang, ninna Mula Jadi Nabolon ma tu si Raja Hatorusan = Raja Uti. Baen ido Holan Raja Uti naboi manjou Debata Mula Jadi Nabolon, ala ibana do anakni Debata. Di patakkas Debatama muse tu ibana naikkon homa “Raja Ni Malim”, guruni akka Malim, “Raja Ni Solam”, guruni akka Parsolam, di dok debatama goarna muse “Napitu Hali Malim, Napitu Hali Solam”. Asa di tuju Mula jadi nabolonma sada huta i hasundutan (barat) naikkon ibana mangarajai sude t Anggina dohot ibotona, nang songoni tubuni anggina dohot tubuni ibotona.\nNapitu Tali Tompa, Pitu Hali Muba\nDung dapot tingki na binuhul ni Mula Jadi Nabolon pasma di arina, Di pasu-pasu Debatama ibana gabe “Raja Sakti, Raja Ni Saluhut Raja Tano Batak”. Ibana do rajani Raja Natarpasu, Raja Nasiat Marpangidoan, di goarima ibana “Natipu Hali Sakti, Pitu Hali Malim”. Habang manang munsat ma Raja Uti tu dompak hasundutan, ai targoar do ibana “Raja Ni Hasundutan” ala di sido di patudu Debata Harajaonna, ima tu Ujung ni Barus (Lobu Tua) gabe “Raja Ujung Barus” ma ibana isi, na margoar huhut Ujung Aceh (Lamuriah) gabe “Raja Ujung Aceh” ma ibana, huhut do dipaborhat Debatama Boanon ni Si Raja Uti akka ugasan na ima:\nRi nasabolak ni anduri, Ulu Hundulanna\nHarinoan, Ulu balangna.\nTukkot Ulu Satur.\nPiso Solam Ni Debata.\nPiso Gajah Dompak.\nPustaha Laklak, Sian Mulajadi.\nJala Hasundutan Natinujuna ima diparbalohan ni Barus dohot Aceh do ingananna i di holangholang ni Aek Uti Siamun dohot Aek Uti Hambirang. Dipauli ma disi bale pasogitna, parsantian dohot langgatan pameleanna. Holan Raja Uti do maringanan disi dihaliangi angka ulubalangna, angka i ma sialap hata dohot sipasahat tona ni Raja i tu angka nirajaanna. Humaliang huta i adong do 7 lampis panjagana ima:\nLampis Parjolo ima ragam ni pandoit na marhabong songon daldal, harinuan, altong, naning, borong-borong, dohot na asing.\nLampis Paduahon angka binatang namarbisa, hala, lipan, dohot na asing.\nLampis Patoluhon ragam ni ulok namarbisa dohot na asing dohot naga namarhumaliang.\nLampis Paopathon i ma angka binatang panoro, babiat, gompul.\nLampis Palimahon ima akka pahan-pahananna, horbo, lombu dohot hambing.\nLampis Paonomhon akka hundulanna ima gaja, hoda.\nLampis Papituhon akka dayang-dayang, na sian Banua Ginjang.\nJala di aek Uti siamun dohot hambirang nang dompak laut adong do angka buea/buaya nabontar. Dang adong jolma nanirajanna boi mamereng bohina, alai sar do baritana tu sude luat, rade do jolma naniajaranna mangoloi parentana dohot tonana. Molo adong namasa, isara haroro ni logoniari rangga puri matutung, mangido udan paremean, padao bala dohot sahit-sahit, Raja i do utusan martonggo tu Mula Jadi Nabolon.\nDihaporseai nanirajanna i do na so ra matua jala na so olo mate Raja Uti ala soadong na boi marnida. Jala di goarima Raja Uti disi, Uti Soramate, Uti Soramatua, manang “Nasoramate Nasoramatua”. Goar naparpudi napinaihut-ihut saritani Raja Uti dohot Harajaonna ima “Ompu Nasaurmatua”. Natape songoni soadong ianakhonna, targoar do ibana Nasaurmatua, ai hot do anggo tona ni Debata di pasada ibana do sude tubuni anggina dohot ibotona, ido sude tubuna. Sude do Mangarajahon Ompu on, jala holan beberena SI SINGA MANGARAJA do naboi mangida songon dia tompani Tulangna. Huhut ni muse molo mangida Si Singa Mangaraja Sarupa songon namangida tulangna do. Songon dia Bohini Si Singa Mangaraja Songonido bohini Tulangna ima RAJA UTI (Raja Hatorusan).\nAdong do sarita na asing nasimpang-siur mandok Raja Uti turun-temurun, sian Raja Uti I-Raja Uti VII, dohot Raja Hatorusan I- Raja Hatorusan VII, jala ipadomu-domu tu harajaon ni ompu on. Ale molo niranapan ganup turi-turianna dang toho adong na turun-temurun sampe 7 keturunan gelar ni Ompui, molo tung pe adong tarsurat, dang Raja Uti Anakni Guru Tatea Bulan i non, Pahompuni Si Raja Batak, mungkin holan namamakke goar doi asa sahera sangap begeon, jala sahera holan nasida nampunasa Ompui, huhut ni muse godangdo najolo manakko goar holan napabiar-biarhon. Jala ibaen goar ni ompungna goar ni akka nasangan namartua raja-raja Parjoloa ala nunga mago Tarombona be, jala holan goar inama di ingot. Salah do sisongoni molo di hita halak Batak nunga dohot hita maninggalhon sejarah narunduk di pomparan/generasi namangihut.\nShare this:TwitterFacebookLike this:Suka Memuat...\t3 Komentar\t(+add yours?)\nDes 20, 2011 @ 01:44:59\tMauliate, hatorangan muna on, bah.\nFeb 04, 2012 @ 04:35:45\tmauliate\nBalas\theri limbong\nFeb 06, 2012 @ 07:28:32\tMinta asal usul sisingamangaraja I-XII, ada hubungan darah ngga yg I-XII


Dung tammat Si Takkas sikkola | Belajar Sepanjang Masa\nDung tammat Si Takkas sikkola\nTogar Silaban / 30/06/2008\nIa dung sidung si Takkas sikkola sian pangarantoan, melamar karejo ma ibana. Ala tammat sian Teknik Sipil do jurusan na, tu Pekerjaan Umum (PU) ma ibana mangaluli karejo. Ala denggan do hasil ni sikkola na, di jalo ma si Takkas karejo di PU. Mansai las ma roha ni natorasna, ala dung lulus si Takkas, pintor dapotna do karejo di PU. Ala ni las niroha ni Ama ni Takkas, di pio ma angka sisolhot, ale-ale dohot dongan sahutana, dipatupa ma parpunguan jala marsipanganon, di bagas ni Ama ni Takkas.\nGodang do angka ale-ale, dongan sahuta dohot sisolhot ni Ama ni Takkas mandohoti parpunguan i. Dipatupa muse marsipanganon, jala maneat pinahan do songon juhut ni ulaon i. Adong muse ma tuak takkasan, pasombu uas ni angka na ro. Alani i, gabe mansai ribur ma ulaon ni Amani Takkas.\nTarida situtu do las ni roha ni Ama ni Takkas, mansai gomos diulahi asa ditambai tuak dohot tambul tu angka tamue na ro tu bagasna. Nai Takkas pe tung mar minar-minar do bohi na berengon, holan na mekkel suping do Nai Takkas ala ni las ni rohana.\nSongon somal ni ulaon si songon i, dung sidung marsipanganon, mamarsitaringotan ma angka tamue ni Ama ni Takkas.\n“Ido da amang dohot hamu inang, sude tahe na pungu dison”, ninna Ama ni Takkas mamukka pakkataion.\n“Hu jou hami pe hamu tu bagas nami on, na marbikkas mai ala naung sidung sikkola ni si Takkas, jala nunga karejo ibana saonari. Dung lima taon ibana na kuliah i, gabe issiniur ma ibana saonari”.\nTar songon na di padirgak Ama ni Takkas do jongjong mandok hata na i. Bangga ibana, ala anak na si Takkas nunga gabe jolma na hasea didok rohana.\n“Jala nunga karejo si Takkas di pe-u. Jadi mansai las rohanami sude. Dilas ni roha nami i, saonari pe asa lam tamba pasu-pasu tu si Takkas, hupangido hami asa rap dohot hamu manangiangkon si Takkas on. Asa sai denggan parngoluanna.”\n“Bah, santabi jolo Amani Takkas”, ninna si Jaultop.\n“Ai didia do nimmu si Takkas nuang karejo, na sala mambege do au, ai na di pe-u do nimmu ibana karejo?”.\n“Ido, di pe-u do si Takkas saonari karejo”, ninna Ama ni Takkas mangalusi.\n“Ba ianggo tong do karejo di pe-u si Takkas, ba boasa ma pola loja leleng kulia”, ninna si Jaultop muse.\n“Si Togu, holan tammat esempe do nunga boi gabe mandur ni pe-u. Hape on nimmu nungga issiniur si Takkas, ba tong do karejo di pe-u. Anggo tong do gabe pe-u si pature dalan i, ba boasa ma pola loja an iba sikkola”, ninna si Jaultop”.\n“Ai ho nian Jaultop, sai na adong do hatam”, ninna Ama ni Badia, dohot makkatai.\n“Parkarejo an ni si Takkas di pe-u, dang dos i tu si pature dalan i”, ninna Ama ni Badia patorangkon. “Karejo di Departemen pe-u do si Takkas”, ninna ibana muse.\n“Aha muse do nimmu, departemen ??, ai na huboto, molo karejo pe-u, ba si pature dalan i do. Dang huantusi be hata departemen na nidokmi bah..”.\nGabe mekkel suping ma Ama ni Takkas, umbege hata ni si Jaultop. Ai dirippu si Jaultop do na gabe sipature dalan si Takkas.\n30/06/2008 in Budaya. Tags: karejo, las ni roha\nTugu, batu na pir, simbol status atau salah kaprah\nParsinabung kepepet, kembali ke laptop\n← Polisi RI dan Polisi UN di BICC, Bali\nBabi guling bypass Bali →\nOne thought on “Dung tammat Si Takkas sikkola”\n03/07/2008 at 22:28\nSarupama iba tu si Jaultop on, sai nirimpu hiando sarupa Pekerja Umum dohot Pekerjaan Umum, hape marasingdo. Molo pekerja umum, indang porlu ingkon umboto, aha lapatan ni logo ni departemen pekerjaan umum i, ima kipas sitolu baling baling na malambanghon Tirta (aek); Wisma (jabu); Marga (dalan), jala sadia doras (piga rpm) marpior-pior baling baling i.\nAlai, molo karejo di departemen songon si Takkas, ingkon marbinoto jala mangantusido ibana di logo i si sude. Parsidohotma si Tangkas manontuhon sadia dorasma baling-baling i marpior-pior.\nPorludo bangunon tirta, wisma, dohot marga di Indonesia nahumaliangna? Porludo adong pemeliharaan di TWM naung adong? Parsidohotma si Takkas mangatur on sude, di dia do nagumodang hepeng, melapis ulang dalan na denggan dope, manang pasombuhon dalan naung kupak kapik (bhs sib) di suani pisang di tonga ni dalan i. Boi do di atur parpior ni baling baling i. Mantapma nian ianggo logo i. Keren abissssssss. Hidup PU/Kimpraswil!


Tabo nai sup nai ateh......jora dilat-dilat\nPosted by on Thursday, 03 November 2011 00:00\nAi kisah sitoho do on, alai attar hugatti goarna dohot alur ni suhutanna, sotung muruk innon tokoh suhutan i....\nTung massai las do roha molo nunga juppa tambaru, ai di tikki-tikki sisongonon ma boi iba pajuppa rippa dohot akka sisolhot. Molo di halak batak, pesta tambaru dang holan pesta na biasa sambing songon naniulahon ni akka nadeba, mar kambang apii, mardalani, dll. Alai di tikki on ma nasida marsijalangan tangan, rap martangiang, massisesaan dosa mamuji tuhan i ala dilehon do hahipason mamolus taon naung salpu i. Di borngin parsirangan ni taon I, marpungu be do nasa ganup ripe ni halak batak, dungi dibaen ma partangiangan ujung taon. Salpu partangiangan i, rappak mangallang kambang loyang nang akka kue-kue na asing ma muse, sonang rap mekkel be. Nungnga gabe tradisi manang hasomalan di halak batak songoni. Gumodangan do marpungu mamestahon ari tambaru sian na marnatal.\nSongoni do tahe nang AmnTolopan, nasida saripe. Ala mardomu ibana do sihahaan sian na lima keluarga na martinodohon na adong dijakarta on, jadi tu jabu nasida do marpungu molo masa tambaru. Ro do akka sisolhotna tu jabu I, akka ibotona, boru nasida, helana, anak nasida, sude ma tahe laho martangiang, ima partangiangan di ujung taon i.\nNang siJonaha pe, apala anak ni abang ni AmanTolopan na sian huta Pekan Baru, ala mardomu dang mulak ibana martambaru dihutana, ditonahon amanTolopan do ibana asa dohot marpungu. Ido tutu ikkon rappak pungu do sude, laho martangiang asa anggiat dilehon Tuhan I, taoin na imbaru I gabe taon parasirohaaon di keluarga i.\nBah,…..nga ro ho hape anaha?? Ninna amanTolopan dung dibereng si Jonaha ro jala songon na tabo gayana idaon. Sian pardompahan nian, songon na pos do roha mida ibana, pamatang todas, rupa dang pola talu jala dang pola sangka rohani jolam na holan Supir Tebbak ibana. Pinomat nian, molo binereng sian pangambe-ambena, partoru ma kepala bagian di instansi pemerintah ibana. Jala sada hasurungan ni ibana, ima taringot tu penampilan. Sai diatur ibana do penampilan nangpe so marhepeng. Sai dipatiop-tiop do bukkus ni sigaret Malboro luar i. Hape molo ni sigat olo do sipata kosong, manang so I, dipamasuk sigaret Sampurna Mild tubagasan. Sude ma tahe dang adong na hurang.\nSude do mamboto, attar jugul do ibana. Saminggu na salpu nunga ditonahon NaiTolopan, inangtuana I, asa tumibu ro di tanggal tolupulu sada i. Mardomu nunga sahata nasida namartinodohon nadijabu ni AmanTolopan marpungu nasida namartinodohon, mambaen partangiangan ujung taon.\n“Hatop jo ho rot u jabu anaha, asa urupi hami mangaloppa lomok-lomok I, allangon botari anon”\nAlai nian, nunga diboto NaiTolopan boha sifat ni ibana, ai dinamasa pe parpunguan keluarga songon arisan, sai dipaleleng-leleng ibana do ro, molo nunga di etong ibana nunga naeng simpul mangan, ro ma ibana, jala tutu dah tor sude do manuru ibana mangan.\nAi soholan I dope, attar boi dohonon anggo si dua piring dohot tambuna habis do dang mareba-eba, ido Alana sai dipaudi-pudi imana mangan, asa godang do di ibana. Toho ma dang marnamullop ibana, sappe sidung diloppa nasida lomok-lomok on.\nDibotari nai, nunga simpul sude mangan, rap mekkkel be, ai dang piga-piga hali boi marpungu songon saonari akka namartinodohon on. Adong ma namarsuhutan, adong na marsatur, dungi akka ianakkon marmeami dijolo ni alaman, songoni nang inanta pe marsuhutan be. Sukkun-sukkun do rohanasida boasa dang marnamullop dope si Jonaha. Jala dung di telepon nasida, diboto ma na adong ninna kaerejona, jala satokkin nai sahat nama. Nunga sude mangantusi I, holan sidalianna do I, asa unang dohot do ibana marhoas-hobas.\nTepma, ro ma ibana mangambe lopas. Tor dialangi iban do sude akka tuturna I, adong amangudana, adong angina, adong namboruna nang akka na asing. Dungi disuru amanTolopan ma ibana marsipanganon. “Mangan ma ho anaha, holan ho nama nasomangan, buat ma disi…nga diboto ho i..”\nDungi tor hatop ma ibana lao tudapur, mambuat sandiri sipanganonna. Jala dang adong be donganna mangan di dapur I, massai sonang ma rohana. Dibuat ma hasiolomanna, saksang, ate-atena, hasahatanna, dungi disonduk ibana ma hua-huana sian hudon na bolon na adong disi. Mantap ma tahe..\n“Mantap loppa-loppaan I bah amanguda” ninna ibana dungi sidung mangan ibana jala nunga marsaor dohot amangudana AmanTolopan.\n“Olo uda, na sibuk do au….alai songon na hurang sira sup nai..”\n“Ima neh…sup na dihudon I, hurang sira saotik, alai hutambai kessap asin asa tabo….nion nai..” ninna ibana muse, hape dibuat ibana hua ni sup I, dipamasuk tu galas jala di sobur ibana muse.\n“ima neh nanguda, nadidapur i..” huhut ma dipatudu inganan ni sup i\n“Hah!!...jadi dang sup i??”\nSIRINGKOT-RINGKOT | READ 3161x


Kisah Hidup: Nang pe Ndang Marbinege, Alai Boi do Ahu Mangajari na Asing | Si Walter Markin\nJAHA DIBAGASAN HATA Adhola Aukan Baoule Batak (Karo) Batak (Simalungun) Batak (Toba) Biak Bislama Chin (Hakha) Chokwe Chol Chopi Chuabo Dayak Ngaju Digor Drehu Garifuna Greenland Hmong (White) Iban Inggris Italia Jawa Karen (S'gaw) Kazak Khmer Kikongo Kimbundu Kisi Kreol Mauritius Kreol Seychelles Krio Lao Lhukonzo Lomwe Makau Malta Mam Mapudungun Mazatec (Huautla) Mixe Mizo Nahuatl (Guerrero) Nahuatl (Huasteca) Nahuatl (Puebla Utara) Nahuatl (Tengah) Navajo Ndau Ngabere Ngangela Nias Niue Nyaneka Nyungwe Portugis Prancis Quechua (Ancash) Quechua (Ayacucho) Quechua (Cuzco) Quichua (Chimborazo) Quichua (Imbabura) Romani (Junani Selatan) Romani (Makedonia) Romani (Makedonia) Cyrillic Runyankore Rutoro Sangir Saramaccan Sena Spanyol Sunda Tahiti Tlapanec Tojolabal Totonac Tshwa Tzeltal Uighur (Sirilik) Umbundu Urdu Uruund Wallis Wayuunaiki\nNang pe Ndang Marbinege, Alai Boi do Ahu Mangajari na Asing\nNa dipaboa si Walter Markin\nAhu tardidi taon 1941, tingki marumur 12 taon. Alai taon 1946, baru ma huantusi hasintongan na sian Bibel. Boasa songon i? Hupaboa ma pengalamanku.\nHIRAHIRA taon 1910, pinda ma natuatuangku sian Tbilisi, Georgia tu Kanada. Tading ma nasida di jabu na metmet di parladangan jonok ni huta Pelly, Saskatchewan, di Kanada barat. Ahu tubu taon 1928, jala ahu ma siampudan sian onom hami na marhahamaranggi. Onom bulan andorang so tubu ahu, mate ma bapakku. Tingki posoposo ahu, mate ma omakku. Mate ma muse si Lucy itongku siangkangan, tingki marumur 17 taon. Alani i, tulangnami si Nick ma na mangurus hami.\nTingki dakdanak, diida keluargangku ma hutarik ihur ni hodanami. Mabiar ma nasida so tung disipak hoda i ahu. Gogo ma digora nasida asa unang hutarik ihur ni hoda i. Hutundali do nasida jala ndang hubege soara ni nasida. Tuani ma ndang disipak hoda i ahu. Tingki i, diboto keluargangku ma na so marbinege do hape ahu.\nSasahalak tondongnami mandok, dumenggan do molo marsingkola ahu di singkola ni na ngungu. Dipasingkolahon tulangku ma ahu tu singkola ni na ngungu di Saskatoon, Saskatchewan. Dao do singkola on sian jabunami. Mabiar ma ahu ala lima taon dope umurhu. Holan tingki libur manang tingki musim panas do ahu boi pajumpang dohot keluargangku. Huparsiajari ma bahasa ni na ngungu jala las rohangku marmeami dohot dakdanak na asing.\nMARSIAJAR HASINTONGAN SIAN BIBEL\nTaon 1939, itongku si Marion muli tu si Bill Danylchuck, jala nasida ma na mangurus ahu dohot itongku si Frances. Nasida ma keluargangku na parjolo marsiajar Bibel dohot Sitindangi Ni Jahowa. Tingki libur musim panas, marsitutu do nasida paboahon na diparsiajari sian Bibel tu ahu. Ndang mura mangkatai tu nasida, ala ndang diantusi nasida bahasa ni na ngungu. Alai diboto nasida do na las rohangku marsiajar taringot Jahowa, jala huboto do sude na diulahon nasida hombar tu na didok di Bibel. Dohot ma ahu tingki marbarita nasida. Dung i, lomo rohangku asa tardidi. Alani i, tanggal 5 September 1941, tardidi ma ahu jala si Bill do na mandidi ahu. Tardidi ma ahu di bak na sian bosi na marisi aek sian sumur. Ngali situtu do aek i!\nDohot angka na ngungu tingki kebaktian di Cleveland, Ohio, taon 1946\nTaon 1946, tingki mulak ahu ala libur musim panas, kebaktian ma hami di Cleveland, Ohio, Amerika Serikat. Di ari na parjolo, dibahen itongku ma catatan di ahu asa huantusi acara i. Alai di ari paduahon, las situtu rohangku ala adong na manerjemahon angka jamita di kebaktian i mamangke bahasa ni na ngungu. Las rohangku ala boi huihuthon sude acara i jala tangkas huantusi na diajarhon di Bibel!\nTingki i, baru sae dope Porang Dunia na paduahon. Lomo roha ni halak asa marsihohot tu negarana. Alai, singkola ma ahu muse dung mulak sian kebaktian i. Jala lomo rohangku tongtong marsihohot tu Jahowa ala nunga huantusi hasintongan. Ndang olo be ahu salut bendera, mangendehon ende ni negara, jala ndang dohot tu angka ari raya. Ndang laho be ahu tu gareja dohot donganku. Gabe muruk ma angka guru, direhei ma ahu, jala margabus do nasida asa huoloi nasida. Diboto dongan sasingkolangku ma na masa tu ahu. Alani i, gabe hupasahat ma barita na uli tu nasida. Pigapiga dongan sasingkolangku, songon si Larry Androsoff, si Norman Dittrick, dohot si Emil Schneider, gabe Sitindangi Ni Jahowa sahat tu saonari.\nTingki laho ahu tu huta na asing, marsitutu do ahu marbarita tu na ngungu. Umpamana tingki di Montreal, laho ma ahu tu inganan ni halak na ngungu. Disi, marbarita ma ahu tu si Eddie Tager, dolidoli anggota ni pareman. Di huria na marbahasa na ngungu di Laval, Quebec do ibana sahat tu na mate di taon naung salpu. Pajumpang do ahu muse dohot dolidoli na margoar si Juan Ardanez. Ibana songon halak Berea najolo, disulingkiti do sude hatorangan na dilehon, asa diboto na hombar do i tu Bibel. (Ul. 17:10, 11) Gabe Sitindangi ma ibana jala gabe sintua di Ottawa, Ontario, sahat tu na mate.\nMarbarita di dalan taon 1950-an\nTaon 1950, pinda ma ahu tu Vancouver. Nang pe lomo rohangku marbarita tu na ngungu, alai ndang lupa ahu tingki marbarita tu borua na so ngungu, i ma si Chris Spicer. Lomo rohana manjalo majalah ganup bulan jala ditogihon ahu asa pajumpang tu tungganedolina, i ma si Gary. Ro ma ahu tu jabuna, jala leleng do hami mangkatai marhite manurat na laho sidohononnami. Dungkon i ndang hea be hami pajumpang. Alai dung pigapiga taon, songgot rohangku tingki dijalang nasida ahu di kebaktian di Toronto, Ontario. Tingki i ma si Gary tardidi. Pengalaman on paingothon ahu asa tongtong marbarita. Alana, ndang taboto ise na olo manjangkon hasintongan.\nMulak ma ahu muse tu Saskatoon. Adong sahalak borua na manogihon ahu asa mangajarhon hasintongan tu dua boruna na kembar alai ngungu, i ma si Jean dohot si Joan Rothenberger. Nasida marsingkola di singkolangku hian. Dung i, dipaboa nasida ma aha na diparsiajari sian Bibel tu dongan sasingkolana. Ujungna, lima donganna gabe Sitindangi Ni Jahowa. Sada sian nasida i ma si Eunice Colin. Nunga hea pajumpang ahu dohot ibana tingki naeng tamat singkola. Tingki i, dilehon ma bonbon tu ahu jala lomo rohana asa mardongan hami. Dung i, gabe sasahalak na ringkot ma ibana di ngolungku, i ma gabe tungganeborungku!\nRaphon si Eunice taon 1960 dohot taon 1989\nTingki diboto omakna na marsiajar Bibel si Eunice, didok omakna ma tu guru kepala asa diorai si Eunice. Nang pe diorai jala ndang dipaloas marsiajar, marsitutu do si Eunice tongtong marsihohot tu Jahowa. Tingki laho tardidi, didok natuatuana ma tu ibana, ”Molo gabe Sitindangi Ni Jahowa do ho, ingkon laho do ho sian jabu on!” Tingki marumur 17 taon, laho ma si Eunice sian jabu jala pinda tu jabu ni sada keluarga Sitindangi. Diuduti ma muse marsiajar, dung i tardidi. Tingki marhasohotan hami taon 1960, ndang ro natuatua ni si Eunice tu pesta i. Alai dung pigapiga taon, diargai nasida do hami alani haporseaonnami jala denggan caranami pagodanggodangkon ianakhonnami.\nDIPARROHAHON JAHOWA DO AHU\nAnakku si Nicholas dohot parumaenku, si Deborah, na mangurupi di Betel Inggris\nAdong pitu ianakhonnami alai ndang ngungu. Maol do pagodanggodangkon nasida ala ndang diantusi na nidoknami. Marsitutu do hami asa diantusi bahasanami, asa boi hami mangkatai jala mangajarhon hasintongan tu nasida. Diurupi dongan di huria do hami. Umpamana, hea do sada natuatua di huria manurat tu hami, sada sian anakkonnami mandok hata na so denggan di Bale Harajaon. Gabe boi ma diurupi hami anaknami marparange na denggan. Opat sian nasida, i ma si James, si Jerry, si Nicholas, dohot si Steven, nunga gabe sintua jala tongtong marsihohot manomba Jahowa raphon keluarga ni nasida. Si Nicholas dohot tungganeboruna, si Deborah, mangurupi di kantor cabang Inggris di penerjemahan bahasa ni na ngungu. Si Steven dohot tungganeboruna, si Shannan, mangurupi di kantor cabang Amerika Serikat di penerjemahan bahasa ni na ngungu.\nAnakku si James, si Jerry, dohot si Steven raphon angka parumaenku na marbarita mamangke bahasa ni na ngungu marhite marragam cara\nSabulan andorang so gok opatpulu taon parsaripeonnami, mate ma si Eunice alani kanker. Saleleng marsahit, porsea situtu do ibana tu haheheon. Maimaima do ahu pajumpang dohot ibana muse di ari haheheon.\nSi Faye dohot si James, Si Jerry dohot si Evelyn, Si Shannan dohot si Steven\nBulan Februari 2012, madabu ma ahu jala maponggol gontingku. Ala ingkon diurupi, pinda ma ahu asa rap dohot anakku raphon parumaenku. Saonari hami di Huria Calgary na Marbahasa na Ngungu, jala sintua do ahu disi. Sasintongna, on ma parjolo sahali ahu di huria marbahasa na ngungu! Ra sungkunsungkun do rohamu songon dia ahu patoguhon paralealeonku tu Jahowa tingki di huria marbahasa Inggris. Sai diurupi Jahowa do ahu. Digohi do janjiNa laho mangurupi na so marama. (Ps. 10:14) Mandok mauliate do ahu tu donganta na mangurupi marhite manurat sidohononna, marsiajar bahasa ni na ngungu, jala manerjemahon bahasa na asing asa huantusi.\nSingkola perintis di bahasa ni na ngungu tingki marumur 79 taon\nSipata, ndang boi huantusi na didok halak jala didok rohangku ndang adong na mangantusi songon dia mangurupi halak na ngungu. Gabe marsak jala ndang hiras rohangku. Molo masa sisongon i, hurimangi do hata ni si Petrus tu Jesus, ”Tung tu ise ma hami laho, ale Tuhan? Di Ho do hata hangoluan sisalelenglelengna!” (Joh. 6:66-68) Dos songon donganta na ngungu na tongtong marsihohot manomba Jahowa, marsiajar do ahu asa sabar. Marsiajar do ahu asa tongtong marpos ni roha tu Jahowa dohot tu organisasiNa, jala on parohon godang pasupasu. Saonari, godang do publikasinta di bahasa ni na ngungu, jala las situtu rohangku ala boi marpungu jala mangihuthon kebaktian mamangke Bahasa ni na Ngungu di Amerika. Boi ma hudok, las situtu rohangku jala godang pasupasu na hudapot ala manomba Debata Jahowa.


Talenta (Mateus 25:14-30) | Hangoluan ni Jesus\nTudosan Taringot Talenta\nDIPABOA JESUS TUDOSAN TARINGOT TALENTA\nPiga-piga ari naung salpu tingki di Jeriko, dipaboa Jesus do tudosan taringot tu hepeng mina. On patuduhon, di ari na naeng ro do mamarenta Harajaon ni Debata. Saonari, di Dolok Jetun dope ibana rap dohot opat apostelna. Dipaboa ibana ma tudosan na asing na sarupa parsiajaranna. Dohot do tudosan i mangalusi sungkun-sungkun ni siseanna taringot tu harorona dohot panutup ni jaman on. Tudosan on patuduhon, ingkon ringgas do nasida mangulahon ulaon na dipasahat Jesus.\nDidok Jesus ma, “Tudos do muse Harajaon banua ginjang i tu sahalak baoa na naeng mardalani tu na dao. Dijou ma angka hatobanna jala disuru ma nasida mangaradoti angka artana.” (Mateus 25:14) Hea do didok Jesus sarupa ibana tu sahalak baoa na laho tu luat na dao “manjalo huaso harajaon”. Alani i, diboto angka sisean i ma, Jesus do “baoa” na di tudosan i.—Lukas 19:12.\nTingki so laho baoa i, dipasahat ma artana tu angka hatobanna. Tingki di tano on, dipaboa Jesus do taringot tu Harajaon ni Debata saleleng tolu satonga taon. Jala diajari ibana do angka siseanna marbarita. Ndang sadia leleng nai, tadingkononna ma angka siseanna. Alai pos do rohana na tongtong nasida marbarita.—Mateus 10:7; Lukas 10:1, 8, 9; bandingkon tu Johannes 4:38; 14:12.\nDi tudosan i, songon dia do cara ni baoa i mambagi artana? Jesus mandok, “Dilehon ma tu na sada lima talenta, tu na asing dua talenta, tu na sada nai sada talenta, hombar tu na tolap ni nasida. Dung i, borhat ma ibana tu na dao.” (Mateus 25:15) Dung dapot nasida arta i, aha do na diulahon angka hatoban i? Lam godang do dibahen nasida arta i songon lomo ni roha ni tuanna? Didok Jesus ma muse:\n“Pintor laho ma na manjalo lima talenta i jala dipangke ma i martiga-tiga, gabe maruntung ma ibana lima talenta nai. Songon i ma muse na manjalo dua talenta, maruntung ma ibana dua talenta nai. Alai na manjalo sada talenta i, dihali ma tano jala ditabunihon ma tusi hepeng ni tuanna i.” (Mateus 25:16-18) Aha do na masa dung mulak baoa i?\nDidok Jesus ma muse, “Dung leleng, mulak ma tuan ni angka hatoban i jala maretong ma ibana tu nasida.” (Mateus 25:19) Marsitutu do dua hatobanna i manggandahon arta ni tuanna “hombar tu na tolap ni nasida”. Ringgas do nasida karejo. Alani i, gabe tamba ma talenta na dilehon tuanna dua hali lompit. (Tingki i, sada talenta dos tu upa ni parkarejo saleleng 19 taon.) Dipuji tuanna ma nasida, ninna ma, “Denggan ma i hatoban na burju jala haposan! Haposan do ho di na otik. Lehononku ma tu ho gumodang muse siradotanmu. Marlas ni roha ma ho rap dohot tuanmu.”—Mateus 25:21.\nAlai malas do hatoban na manjalo sada talenta i. Didok ibana ma, “Tuan, nunga huboto hian maol do pasonangkon roham, marpanen do ho nang pe ndang manabur jala papunguhon do ho nang pe ndang karejo. Alani i, mansai mabiar ma ahu gabe hutabunihon ma talentami tu bagasan tano. On ma, hupaulak ma hepengmi.” (Mateus 25:24, 25) Ndang disimpan ibana hepeng i tu bank asa marbunga hepeng ni tuanna i. Gabe rugi do tuanna i.\nAlani i didok tuanna ma, “Hatoban na jahat jala na malas do ho.” Dibuat ma talenta na di ibana jala dilehon ma i tu hatoban na ringgas. Didok tuanna i ma muse, “Ganup halak na adong di ibana, lehonon do gumodang, asa ganda di ibana. Alai sian halak na so adong di ibana, buaton ma sian ibana molo tung adong.”—Mateus 25:26, 29.\nIngkon diparrohahon angka sisean do tudosan ni Jesus i. Songon na dibahen Tuanna tu hatoban i, dipasahat Jesus do ulaon na ringkot tu nasida, i ma marbarita. Ndang dipangido Jesus ingkon sarupa dapot ni nasida. Alai ndang lomo rohana molo “malas” nasida jala ndang marbarita sian nasa gogo ni nasida. Ingkon ringgas do nasida “hombar tu na tolap ni nasida”.\nMolo ringgas nasida, didok Jesus ma, “Ganup halak na adong di ibana, lehonon do gumodang.” Jala on ma na mambahen nasida marlas ni roha.\nDi tudosan taringot talenta, ise do tuan jala ise do angka hatobanna?\nParsiajaran aha do na dipaboa Jesus tu angka siseanna?\nBoasa Sitindangi Ni Jahowa Marbarita na Uli sian Jabu tu Jabu?\nParsiajari ma aha na didok Jesus tu angka siseanna di abad na parjolo.


Minggu IX Dung Trinitatis, 29 Juli 2018: Evangelium, Mateus 16: 24-28 "Gabe Sisean Namarsihohot Mangihuthon Jesus" Pelita Batak Online\nJumat, 27 Juli 2018 10:58:00\n1.Sian tingki tu tingki, mamungka di tingki mangula di Palestina dope Tuhanta Jesus Kristus nidonganan\nni angka siseanna na sampulu dua i sahat tu nuaeng, marabadabad dung hundul Ibana di siamun ni\nAmaNa, sai ro do hata ni Tuhanta Jesus mamangkulingi hita angka na rap dohot Ibana, tu hita angka na\nnaung tardidi tu bagasan goar ni Debata Sitolusada i, tu hita angka na tinogutogu ni TondiNa, tu hita\nangka na mian di bagasan Ibana. Ro Ibana marhite hataNa na pinasahatNa parjolo sahali tu angka\nsiseanna na parjolo i uju rap Ibana dohot nasida, jala tu hita nuaeng marhite hataNa na sinurat ni\nevangelis Mateus, mangidohon tu hita asa marsihohot mangihuthon Ibana.\n2. Sai dipanghulingi hita angka siihuthon Jesus Kristus sian tingki tu tingki ala diida Ibana sai ro do\npangunjungan tu hita asa mansohot mangihuthon Ibana. Ro pangunjunan tu hita asa ndang rade\nmanuhuk silangta, asa madabu tu na mansoadahon Kristus, jala asa madabu tu na mabiar agoan hosa\nala ni Kristus dohot ala ni barita na uli (Mateus 16: 24-28, Markus 8: 34-38).\n3. Sian tingki tu tingki marragam do rumang ni pangunjunan asa mansohot mangihuthon Jesus i. Asing\npartingkianna, boi asing rumangna. Asing ingananna boi asing rumang ni pangunjunan i. Nang di\npartingkian ni Jesus, di na tung otik dope siihuthon Ibana, holan sampulu dua na sai rap dohot Ibana\ntamba ni angka sisean sian boruboru nadigoari dohot na so targoari angka panurat evangelium i, na\nasing mangihuthon sian na dao dohot di sihabunian isara si Nikodemus dohot si Josep na sian Arimatea,\nnunga marragam tong rumang ni pangunjunan i.\na. Ndang holan biar ni roha lagaon ni angka natuatua nang haha anggi songon i nang dongan\nsaparsaoran di tongatonga ni masyarakat haroroan ni angka sisean i di Galilea, alai dohot do biar ni roha\nndang antoan ni donganta saulaon, isara angka dongan saulaon ni si Mateus dohot si Zakeus, i ma angka\nna gabe ulaula ni Kekaisaran Romawi papunguhon beo sian natorop.\nb. Dohot do tong biar ni roha tadinghonon ni dongan saparsaoranta, na naung maraleale dohot hita sian\nsihametmetonta, i ma angka dongan sahutanta. Di angka sisean na parjolo i, nunga dihangoluhon angka\ndongan nasida pangajarion ni Hajahudion na naung jinalo nasida sian angka rabbi, nang angka siboto\nsuratnasida. Ndang muraura be nasida manjalo pangajarion na imbaru, tarlumobi pangajarion ni Jesus\ntaringot tu patik i, na mangondolhon hinaringkot ni holong na mangojahi patik i, ndang apala rumangrumang parduru ni patik i. Manang ise na manghaporseai asing sian naung jinalo nasida sian angka\npangajari Jahudi i, tama do gugaan, molo porlu leleon manang agohononhon ngoluna sian tano ni halak\nJahudi, leleon asa meret sian huta nasida.\nAngka dongannasida sandiri i pe, tong do mabiar manjalo dohot manghangoluhon pangjarion na imbaru\nniajarhon ni Jesus. Mabiar nasida susaon ni angka pangajari i nasida. Angka ajar nasida i nunga diauhon\njala dihangoluhon bangso i songon hasintongan. Manjala jala mangauhon pangajarion na asing sian i\nbahat do resikona.\nc. Asing ni i, atik pe di bonana ndang apala songon i, alai di laonlaon ni ari, ndang holan natuatua,\ndongan tubu, dongan sahuta, dongan sparmeanan, dongan saparsaoran, dongan saulaon, dohot angka pangajari ni halak Jahudi na so manjalo Jesus dohot angka ajarna na ingkon sihabiaran ni angka\nsiihuthon Jesus di Palestina (Galilea dohot Judea), naboi mambahen susa ngolu ni angka siihuthon Jesus\ni, ngolu parsaoran nang ngolu ulaon, alai nunga dohot angka parhuaso ni ugamo Jahudi na di Jerusalem,\ni ma angka malim, angka ruas ni Sanhedrin (isara halak Saduse dohot Farisi), angka sibotosurat andorang\nso dilengsehon Jenderal Titus Jerusalem di taon 70, jala dung i sian angka rabbi na manguluhon ugamo\nHajahudion na imbaru, na so mar-Bagas Joro di Jerusalem alai holan marsinagoge dung malengse bagas\njoro ni di Jerusalem na ginoaranna Hajahudion niuluhon ni angka Rabbi (Jaha: Judaisme Rabbinis).\nd. Jala ndang pola sadia leleng, angka tangan ni kekaisaran Romawi, parjolo na marhuaso di propinsi\nSiria-Palestina tarlumobi di Jerusalem/Judea dung i angka na marhuaso di angka propinsi-propinsi na\nadong di kekaisaran Romawi di Timur andorang so marujung abad parjolo, isara na niadopan ni angka\nsiihuthon Jesus sian halak Jahudi na di parserahan nang angka halak Junani nang Romawi na na so\nmanjangkon Jesus, isara na binahen ni Kaisar Domitianus na mamunu angka siihuthon Jesus na so olo\ne. Sanga do nian mamungka abad paopathon (325) ndang songon dokdok ni parungkilon niadopan ni\nangka siihuthon Jesus di abad parjolo dohot paduahon nang patoluhon parungkilon ni angka siihuthon\nJesus, ala nunga gabe ugamo ni Kaisar dohot ugamo ni Kekaisaran Hakristenon mamungka abad pa-4-\nhon i. Alai i pe, di partingkian na naung gabe ugamo ni Kekaisaran Romawi punguan ni siihuthon Jesus i,\nbahat do tong disi angka na marusaha mangihuthon Jesus mangihuthon pangantusion nasida sandiri\ngabe disusai angka na so sapandapot dohot nasida ngolu nasida. Godang do na diagohon angka uluan ni\npunguan ni Hakristenon i ngolu nasida. Halak Kristen manusai ngolu ni donganna halak Kristen na so\nsapingkiran dohot nasida. Sahat tu abad pa-16-hon masa do songon i: Adong siihuthon Jesus na\nmarasing pamingkirion teologisna sian pamingkirion ni toropan uluan ni huria na manaon sian\ndongannasida sapunguan, pola adong na dipabali ndang holan sian parsaoran, alai sian inganan ulaon\nf. Dung tubu, martumbur, mahembang jala muse marhuaso tondi pencerahan dohot angka pinomparna\ndi sahat tu abad pa-21-hon nuaeng (i ma rasionalisme, empirisme, sekularisme, modernisme,\npostmodernisme, humanism nang digitalisme), i ma tondi na manulak nasa haporseaon na so boi jalo on\nni pingkiran ni jolma, manang na so boi buktihonon ni penelitian pamerengon dohot panghilalaan ni\njolma i, ro do tong pangunjunan tu angka na porsea i, laho manadingkon Jesus dohot ajarna.\nPangunjunan i mandok ndang sintong hehe Jesus Kristus, songon i ma nang haheheon na ro di angka na\nmate di bagasan Kristus, ai ndang boi buktihonon haheheon ni Jesus i, ba lam ma haheheon ni angka na\ng. Di angka negara-negara di Timur Tengah di manang piga dekade na parpudi on, tarlumobi di dua pulu\ntaon parpudi, siala ni porang, bahat jala parir situtu do pangunjunan diadopi angka na mangihuthon\nJesus dohot mangoloi ajarNa, isara na ingkon adopon ni halak Kristen di Syria, ingkon bungkas sian huta\nnang negara nasida ala dipaksa angka sordadu ni ISIS nasida mansoadahon Jesus. Ndang olo nasida.\nh. Di hita di Indonesia na tahaholongi on, huta hatutubu ni angka ompunta sian sundut na parjolo sahat\ntu na parpudi na mangolu di Indonesia on andorang so merdeka jala Kristen nasida sahat tu nuaeng,\nhuta hatutubunta on, ro do ancaman sian torop sopiga angka donganta sabangso na naeng pajongjong\nnegara kilafah di Indonesia nang portibion, na naeng mamaksahon na di roha nasida pamason di\nportibion, na mambahen angka na so sahaporseaon dohot nasida ndang tama denggan mangolu di\ntongatonga ni bangsonta. Marusaho do hita angka ruas ni bangsonta niuluhon ni Presiden dohot sude na mandongani nasida membangun Indonesia Raya on manulak sangkap-sangkap na songon i. Taboto do\ndia na naung dohot tongon dipatupa pamarenta laho mangotapi sangkap-sangkap i, laho mamastihon\nna ganup do anak bangsa, manang songon dia pe latarbelakang kulit, bahasa, dohot haporseaon nasida\nberhak penuh do denggan mangolu di negaranta on.\ni. Alai pangunjunan mansoadahon Jesus boi do tong ro tu hita di partingkian pembangunan ekonomi ni\nbangsonta na taarop lam denggan dung dibangun pamarrentanta angka jalur-jalur transportasi di darat,\nlaut, dohot udara dohot nang di angka inganan na suhi saleleng on, asa boi transportasi ekonomi\ndenggan mardalan. Jala tahalashon do sangkap ni pamarenta laho membangun hatauon ni rakyat\nIndonesia mangula denggan (Sumber Daya Manusia) mamungka taon 2019, na pangaradeionna tongon\ndipatupa di toan 2018 on. Disi annon, na boi do adong ro pangunjunan tu angka siihuthon Jesus, i ma\nhita angka na naeng mangomo sagodanggodangna di portibion, songon i godang sampe pola ndang\ntaoloi be patik holong ni Tuhanta, ai asa boi sagodanggodangna omoon dohot papunguonta, gabe so\ntahaholongi be donganta jolma, gabe so tahaholongi be angka na tinompa ni Debata na asing. Angka\nalatta nama nasida bahenonnta laho papunguhon sagodanggodangna di hita.\n4. Bahat nari angka pangunjunan nab oi manait hita dao sian na maniop gomos Jesus, marsihohot\nmangihut Ibana na boi goaronta di partingkian on, i ma angka pangajarion ni ngolu na maralo tu\npangajarion ni Jesus. Bahat angka ajar ni ngolu manang etika hidup na dipahembang jolma marhite\ninternet nuaeng on, na manait roha ni angka sisean ni Jesus, ndang holan dakdanak alai dohot do angka\nnatuatua, asa mangolu maralo tu ajar ni Jesus. Isara: etika hidup mangolu sepuaspuasnya,\nsamoramorana; etika hidup bebas sebebasbebasna nang etika hidup berpantangpantang, na mambuat\nkebebasan ni jolma. Dna.\n5. Laho mangadopi pangunjunan manadingkon dohot mansoadahon Jesus na naung manghophop hita i,\nringkot do hita sahali nari di minggunta Minggu IX Dung Trinitatis on: (i) Mananda jo ise Jesus on\nmardomu tu ari panguhuman muse; (ii) Dia dipangido Ibana sian Angka Siseanna asa boi nasida ndang\nagoan ngolu (Gorik: psuche; Batak: hosa) muse disi marhite na rade agoan ngolu nuaeng ala ni Kristus,\nndang baliksa marusaha dapotan ngolu marhite na mansoadahon Jesus Kristus.\nParjolo, Jesus Kristus do Panguhum di ari parpudi (ayat 27-28).\nGanup naung tardidi tu bagasan goar ni Debata Sitolusada, ganup na gabe sisean ni Jesus, i ma na\nmarsiajar sian Ibana taringot tu songon dia jolma i marsaor dohot Debata nang donganna jolma asa\nunang sahat tu ari uhum, ingkon unang be ganggu na Jesus Kristus do di ari parpudi na naeng\nmanguhumi jolma. Disi uhumonna do ganup saurdot tu na hinangoluhononna di ngolu nuaeng. Hita\nangka na naung dipatigor Debata marhite mudar ni Jesus Kristus di hau pinorsilang i, na manghaporseai\nhatigoranta i marhite haporseaon pinalumehon ni Tondi Porbadia i tu hita, na naung paimbaruhon\npingkiranta di na mangalangkahon ngolunta (Roma 12:2) tarlumobi di na marsaor dohot angka donganta\nsahaporseaon nang na so haporseaon di bagasan holong ndang uhumonna disi, alai paluaonna do tu\nPaduahon, marsihohot mangihuthon Jesus (24-26).\nAlai adong dipangido Jesus tu hita asa saut i. Dia ma i? I ma na mangihut on:\nParjolo, rade hita mansoadahon dirinta songon angka sisean ni Jesus (ayat 24-25), molo porlu agoan\nngolu (Gorik: psuche), ndang baliksa patimbohon dirinta, padirmangdirmang dirinta, jala paluahon ngolunta. Ingkon rade hita molo ingkon agoan ngolu (Gorik: apolosen psuche) ala ni Jesus Kristus, dohot\nala ni barita na uli (Markus 8:35).\n- Di pardalanan ni gerakan ni Jesus sian bona sahat tu nuaeng, sai adong do na madabu tu\npangunjunan patimbohon dirina nang ditongatonga ni angka donganna sahaporseaon. Sai adong\ndo na gabe mansoadahon Jesus ala mabiar ibana mangadopi hamaolon ni ngolu sahat tu na\nagoan ngolu nuaeng di portibion. Ingkon Jesus do na tapatujolo.\n- Molo disi dope hita, angka na so rade mansoadahon dirinta, baliksa patimbohonsa, manggulut\nhuaso ditongatonga ni punguan ni angka sisean i, muba ma hita. Gabe angka na serep ma hita.\nMolo disi dope hita, ndang rade agoan ngolu ala ni Kristus, baliksa mansoadahon Jesus ala didok\nrohanta marhite i gabe aman ngolunta, muba ma, ai di ari parpudi i gabe agoan ngolu na\nmanongtong i do hita. Ringkot do on hangoluhononta tarlumobi di partingkianta nuaeng na\npatuduhon tu hita na mansai lomo do roha ni jolma dapotan pangomoan tu diri di bagasan\ntingki sahatophatopna dohot dalan samuramurana, tung beha pe dalanna, molo ingkon mangalu\nuhum pe ndang beha, tung ingkonmamelehon dongan jolma dohot dongan na na tinompa ni\nDebata di portibi on petaho (Mat 16: 24).\nPaduahon, rade manuhuk silangta sandiri, i ma angka na maol na ingkon adopanta di ngolu on ala\nsisean ni Jesus hita. Hamaolon na taadopi on boi do siala hagaleon ni pamatangta na mura matapar on,\nsiala ni sahit na ro tu pamatangta on, sahit siala ni hasalaanta sandiri dohot sahit ala jolma hita, manang\nala ni kondisi ni ngolu na taadopi. Boi do tong ala ndang apala sukses hita di ngolungolunta, ngolu na\nmarragam I dohot profesi na marragam i. Molo ingkon taadopi i, so tung gabe so taihuthon be Kristus\nmanang tasoadahon Ibana, ala gabe ta dok, "Ah, ndang sintong digohi Jesus bagabagaNa tu ahu na\nlehononna do manang aha na pinangido tu Debata di bagasan goarNa di bagasan haposeaon. Sai\npinangido hamalumon sian sahit hon, ndang dilehon. Sai pinangido asa didongani ahu mandundung\nsintasintanku di ngolu on, di usaha, di sikkola, di ulaon, dna, hape huida hira so dialusi do pangidoanki."\nBaliksa ingkon tahangoluhon ma haporseaon na tang, na mandok "Manang beha pe kondisi ni\nngolungku, ndang tadingkononku Ibana. Na rumingkot Ibana Sipaluangku. Ahu pinaluaNa." Unang ala\nnaeng mangomo na ringkot di portibion gabe ndang rade hita manuhuk silang hamaolon ni ngolu siala\nsiihuthon Kristus hita. Molo ro pangunjunan tu hita, manang sian dia pe, na mangalehon hautungan\nekonomis, sosial, panghilalaan tu hita (ayat 26) asal ma tasoadahon Kristus manang siala ni i gabe\ntasoadahon Kristus, jamot hita disi. Sotung tasoadahon Jesus ala ni i, ala ni jabatan, ala asa dapotan\npromosi. Jamot di ari panguhuman i muse, sotung disoadahon Jesus ho muse disi. So tung gabe agoan\nngolu ho muse disi.\nPatoluhon, manongtong mangihuthon Jesus (ayat 24). Na boi do halak na mansoadahon dirinta hita,\nhalak na rade jala berpengalaman manuhuk silangta sandiri hita, adong manang ndang na mangurupi\nhita. Alai molo ndang manongtong hita mangihuthon Jesus di angka ajar na nilehonNa tu angka\nsiseanNa, tong do ndang sahat hita di ujungna tu hangoluan na manongtong na singkop situtu i di ari\n6. Songon i do singotsingot ni Jesus tu angka sisean na sampulu dua i, atik pe nunga ditadingkon nasida\nsaluhut laho mangihuthon Jesus. Taboto tangkas, ndang sadia leleng, uju manaon Jesus di Jerusalem\nndang barani angka sisean i torus rap dohot Ibana. Ndang olo nasida mansoadahon diri, manuhuk\nsilangna be, dohot mangihuthon Jesus uju marungkil. Ditadingkon nasida do Jesus. Alai tuani ma\nmanganju Jesus muse dung hehe Ibana sian hamatean. Dung dipinsang Ibana nasida ala ganggu jala jogal roha di haheheon ni Kristus, gabe laho do muse nasida atas goar ni Jesus mamaritahon barita na uli\n(Markus 16: 14-20). Jala taboto tangkas na sude do nasida mansoadahon dirina, mamorsan silangna,\nmangihuthon Jesus sahat tu na adong na agoan hosa, ndang olo talu tu pangunjunan na mangelaela\nnasida asa holongan di angka na nilehon ni manang angka na adong di portibion. Apostel Petrus sandiri\nmate tersilang jala balik silangna. Nasida ma tatiru, uju gale, gumale, alai na muba.(*)


Bahan Sermon Distrik 19-Jkt 2, Tu Minggu Advent II, 4 Desember 2011 | Bakti J Situmorang\nBahan Sermon Distrik 19-Jkt 2, Tu Minggu Advent II, 4 Desember 2011\nTurpuk : Jesaya 63, 15-19; 64, 1-3\nPAIMAHON HALUAON SIAN DEBATA\nBarita di Advent na paduahon on patuduhon hasisintong ni uhum ni Debata, jala asa marhaposan jolma i tusi, ndada tu na di tano on. Molo marhaporusan do jolma jala mambahen portibi on ojahan ni panghirimonna gabe tarhirim ma ibana. Gariada jumotjot gabe dihilala jolma naung ditadinghon Debata nasida, hape sasintongna nasida do na mandao sian Debata.\nAla ni i disosohon marhite turpuk on panopotion di dosa dohot parhurajaion laho mangido hasesaan ni dosa jala asa marpangulahi roha ni Debata mida bangso dohot huriaNa i. Dibagasan pos ni roha na songon i ma taida dumenggan sangkap ni Debata, paloas bangsoNa tarbuang di Babel alai hot do anggo uhum hatigoranNa, paluahon nasida jala mamboan nasida mulak songon bangsoNa.\n63, 15-19 :\nDitatap Debata do sian “ingananNa na badia, jala na marmulia” parniahapan ni bangsoNa di habuangan Babel, suang songon na ditatap Ibana bangsoNa i uju di tano Misir. Dihilala nasida saleleng di habuangan i, nampuna ni Debata do nasida. Bangso ni Debata do nasida, jala diingot nasida na binahen ni Debata tu ompunasida si Abraham dohot si Jakob, nang pe diparhatutu do naung dao nasida manimbil sian lomo ni roha ni Debata.\nDipangido nasida tu Debata asa marpangulahi roha ni Debata, marningot nasida songon bangsoNa, jala sian i ma ditogu rohannasida tu inganan parsombaonnasida tu Debata i ma bagas joro i, naung diluntakluntak musunasida (ay. 18).\nDibagasan parhurajaion i, sungkunsungkun rohanasida boasa paloason ni Debata nasida lilu sian angka dalanNa? Boasa tung dipatangkang Ho rohanami, unang huhabiari Ho hami? Boha do tutu, adong do sintong ni sungkunsungkun nasida i? Adong do sipangasahononnasida di komplain nasida tu Debata? Jala molo songon i, boi do nasida – nang tu hita songon angka na porsea – mempertanggungjawabhon pangalaosionna dompak Debata? Dohononnta do i ala ni sangkap ni Debata tu nasida?\nTontu, sungkunsungkun di bagasan tangiang on ndada ala dihilala nasida naung sintong nasida mangulahon parsombaon, manang mangaradoti patik ni Debata. Ninna sahalak parjamita, “Ndada ala na so diparhatutu nasida dosanasida i tu Debata jala ala ni i do patut nasida diuhum, alai laos pangokuhonon do i paboa ala ni dosa dohot pangalaosionnasida i do gabe dipatangkang rohanasida; gabe holip marnida Debata” (Jes. 6, 9. 10; Psalm 119, 10; Rom 1, 28). Didok di Rom 1, 28, “Ala so diparhamaol nasida mananda Debata, gabe dipasahat Debata nasida tu parrohaon na so gabeak, asa diulahon uhum”. Jala di Jakobus 1, 13-14 didok do “Ai ndang masa di Debata pangunjunan tu hajahaton; ndang diunjuni Ibana manang ise. Alai dipaelaela sangkapsangkap ni rohana do ganup umbahen na tarunjun”.\nDibagasan ni i tarida ma gok huaso do Tuhan Debata, gok hahomion tu nasa na tinompa, jala hubunganna tu pola kebertanggungjawaban ni jolma tu Ibana songon doktrin na maol antusan sian Bibel i. Tung gok do hikmat dohot gok hapistaran, dohot parbinotoan do Debatanta, na so hasigatan ni jolma sangkap dohot uhumna (pat. Rom 11, 33).\n“Ho do ale Jahowa, Amanami, ..” (ay. 16). Pandohan on patuduhon hirim ni roha ni bangso i di haluaon na sian Debata, songon ama tu anakhonna. Aha ma hirimonnasida sian Ama i? Didok di ayat 14, “Songon pinahan na tuat tu rura, ditogihonon ni Tondi ni Jahowa nasida tu hasonangan”. Bahwa songon na tinogu ni Debata angka ompunasida si Abraham dohot si Israel (Jakob), songon i ma panghirimon nasida toguon ni Debata nasida jala pasuangonna songon bangsoNa sian mulana.\nDiparhatopot nasida holan Debata do na boi paluahon nasida, ai si Abraham manang di Jakob ndang boi paluahon nasida. I ma dohot patuduhon pos ni roha nasida na gabe dasor panghiriman nasida di haluaonnasida.\nLaos sada credo do i di nasida, paboa Jahowa do Debatanasida , jala nasida gabe bangsona, ingkon paratarataonnasida tongtong di parningotannasida.\n64, 1-3 :\nDiparhatopot bangso i hatangkangon dohot hajahaton nasida jala ala nunga dao nasida manimbil sian lomo ni roha ni Debata na sun badia, jala ala ni dipangido nasida asa tuat Debata marhite na mangaribahi langit i songon abit, jala ro Ibana manguhum angka musu ni halak Juda, i ma bangso parbegu.\nApi dohot aek i ma laho manggombarhon hamamasa uhum ni Debata (isara Jer. 1, 13-14; Mal. 4, 1). Suang songon angka na dipamasa Debata angka halongangan di ayat 3, i ma marhitehite api, haholomon, dohot lalo di tingki dipasahat Ibana patik i di Dolok Sinai 2 Musa 19, 16-19; 5 Musa 4, 11-13). Ibana do Debata na sasada i, i ma Debata na sintong sian mulana, na patupa angka na masa i ditongatonga ni angka na porsea di Ibana.\nJala ingkon parhatopotonnasida ma angka dosa, hagaleon dohot na so martangiang nasida dompak Ibana. Jadi ndang dohononnasida mandao Debata sian nasida, alai tung ala ni dosanasida i do mambahen holang nasida sian Debata.\nAyat 3 mandok, “Na so dung binege ni halak sian na robi, manang tarbortik, manang diida mata adong Debata, dungkon ni Ho, na mambahen angka halongangan tu angka na marhaposan di Ibana”. Disurathon Apostel Paulus do pandohan hasintongan i na sian mulana songon na di 1 Korint 2, 9, disi ma sude jolma umbege sandiri hata ni Debata, jala holan marhite sian Tondi ni Debata do nasida manjalo hasisintong ni pambahenan ni Debata na gok asi ni roha, tu angka halak Juda tingki i, nang di masa ni Padan na imbaru.\nPokok Sijamitahononhon :\n1. Masa Advent on dipatubegehon do hasintongan ni Debata marhite angka pambahenanNa dohot sude angka uhum hasintonganNa.\nGabe sada kesempatan do on nang di huria di tingki on mambaritahon paboa Advent, i ma tingki panomunomuon dohot pangaradeon diri secara bersungguh-sungguh di Kristus na gabe sipalua di portibi on. Hataridaanna i ma olo hita mananda dosa dohot pangalaoisionta jala sahat tu na paubahon roha (berita pertobatan) tu adopan ni Debata, songon tangiang ni bangso i na mangido hasesaan ni dosa dohot asa marpangulahi roha ni Debata mida nasida.\n2. Hot do holong dohot asi ni rohaNa. Nang pe ingkon marungkil bangsoNa ala ni habuangan i : agoan arta, kebebasan dohot parsombaon tu Debata,dna. alai sintong do uhum ni Debata na pinamasaNa paluahonnasida. Ndang hea ibana lupa di sangkapNa asa mamboan sude na porsea di Ibana sahat tu haluaon songon na binagabagahonNa sian mulana pe (Jer. 29, 11).\nHaporseaon di bagabaga ni Debata mambahen nasida di bagasan hiras dohot nalom ni roha paimaima haluaon sian Debata.\n3. Mansai ringkot do pangokuhonon di huria i ala ni haunduhon tu hata ni Debata, asa sian i do tubu panghirimon taringot tu halauaon. Sude nasida martangian marhatutuhon Jahowa do na gabe Ama di nasida sian nahinan.\nPandohan on mamboan hita asa sahat tu ingatan kolektif, naung diloas Debata bangso Batak mandai haulion, hamajuon dohot hatuaon marhitehite barita na uli na sahat hita 150 taon. Nang di na tahalashon Perayaan Nasional Jubileum 150 Tahun HKBP, sada tingki laho pahusorhusor pambahen ni Debata na manogu ruas ni huria dohot angka parhaladona i di pardalanan ni tingki.\nPosted in almanak hkbp 2011, mail me : baktij.situmorang@gmail.com on November 29, 2011 by baktijsitumorang. Leave a comment\n← Surat Sakti (Tetap) Ditunggu\nIman tanpa perbuatan adalah mati (jameseriaL) →


Pamingkirion tu Parsiranggutan di Ekklesiologi HKBP di Rapot Pandita HKBP Oktober 2017 Pelita Batak Online\nPamingkirion tu Parsiranggutan di Ekklesiologi HKBP di Rapot Pandita HKBP Oktober 2017\nSelasa, 18 April 2017 09:38:00\nEkklesiologi Na songon dia do di HKBP Nuaeng on?\nGinurithon ni Pdt Dr. Robinson Butarbutar\nPdt Dr Robinson Butarbutar,\nDi Sinode Godang HKBP September 2016 na salpu, ruas ni sinode do ahu songon Plt. Direktur Sikkola Pandita. Disi tangkas do soara ni bahat parsinode asa diamandemen sistem pamilliton Uluan ni HKBP na adong di Aturan Paraturan 2002 Dung Amandemen Paduahon, naung dipangke mulai Januari 2016. Pingkiran i marbonsir siala ndang boi dope Aturan i mangatasi angka na so dihalomohon parsinode, andorang so sinode dohot uju di sinode, jala ndang boi dope dirohahon sinuaeng i tingki pelaksanaan ni pamilliton i. Ahu sandiri do manghatai di pleno sinode 'merumuskan' usulan haputusan na jinalo ni Ketua Persidangan jala na ditolopi parsinode, na mandok songon on: "Di Sinode Kerja 2018 dipangke ma tingki mangamendemen sistem pemilihan ni Uluan di HKBP. Laho paradehon i, diparade Komisi Teologi ma pingkiran taringot tu ekklesiologi ni HKBP sihataan dohot sitotophonon ni Rapot Pandita HKBP di taon 2017. Marojahan tu rumusan ekklesiologi ni HKBP tinotophon ni Rapot Pandita i ma diusulhon Komisi Aturan usul amandemen sistem pemilihan i tu sinode kerja 2018."\nSongon parsidohotonniba tu proses perumusan ekklesiologi ni HKBP di rapot pandita HKBP lumambatna di bulan Oktober 2017, ginurithon angka pingkiran na mangihut on bahen pertimbangan di angka dongan na mangula di Komisi Teologi HKBP paradehon angka sihataon di rapot pandita distrik di taon on andorang so diparade nasida bahan komprehensif na ro sian rapot pandita distrik tu rapot pandita hatopan. Binahen ungkap pingkiranniba on tumibu asa boi angka dongan ruas dohot partohonan ni HKBP na so pandita laho mamingkirhon ekklesiologi ni HKBP sipangkeon laho mangaturhon boha jala songon dia ma HKBP mamillit angka uluanna na komprehensif, i ma na mamereng manang mampararate-atehon faktor-faktor sejarah, sosiologis, dohot anthropologis ni HKBP di sada ombas, alai di ombas na asing na unduk tu hata ni Debata tarlumobi na tarsurat di Padan na Imbaru, ai disi do dapot hita pangajarion ni Jesus Kristus dohot angka apostel na parjolo i taringot tu angka siihuthon Ibana 'mangatur parsaoran nasida' di tonga-tonga ni 'tondi parsaoran' na mangolu di tonga-tonga ni halak Jahudi nang di tonga-tonga ni kekaisaran Romawi uju i, i ma na mamangke sistim patron-klien na mansai hierarkhis dohot piramidal, asa marhite i nang HKBP dohot patupahon na pinatolhas ni Dr. Martin Luther taringot tu hinaringkot ni huria i unduk tu hata ni Debata sambing, sola scriptura, tarlumobi di bulan Oktober 2017 on, i ma tingki 500 taon dung reformasi pinatupa ni Martin Luther di tonga-tonga ni huria Roma Katolik di abad pa-16-hon.\nII. Ekklesiologi ni angka siihuthon Jesus di abad parjolo dung Kristus sahat tu jaman reformasi\n1. Di huria na parjolo i, dung nangkok Jesus Kristus tu banua ginjang sahat tu ujung ni abad parjolo, tarlumobi di huria na parjolo situtu sahat tu 20 taon dung hananangkok ni Jesus Kristus tu banua ginjang, kharismatis do, ndang berstruktur hierarkhis angka huria-huria di kota-kota na di kekaisaran Romawi, ndang songon sistem patron-klien di sandok kekaisaran (i ma Kaisar do patron na tumimbo, di toruna ma klien-na, klien-na i gabe patron do tong tu klien na di toruna, songon i ma sahat tu na di toru situtu, angka hatoban), sistem tuan-hatoban, jala ndang songon sistim sanhedrin ni uluan bagas joro ni Debata na di Jerusalem i. Lapatanna, ndang diihuthon angka siihuthon Jesus i sistem dohot budaya na hierarkhis na masa di kekaisaran Romawi nang di ugamo ha-Jahudion uju i. Tung tangkas situtu do i, ndang ala na metmet dope torop ni punguan ni naporsea i uju i, alai ala na diingot nasida do pangajarion ni Jesus uju mangula dope Ibana di Palestina na so jadi masa di tonga-tonga ni angka siseanNa adong panghilalaan na tumimbo na sada sian na asing di tonga-tonga nasida.\n2. Adong do nian soko guru manang 'sitolu uluan sian angka apostel' na di Jerusalem, i ma apostel Petrus, Jakobus, Johannes (dung i Jakobus, Petrus dohot Johannes) alai ndang diida angka na porsea i, jala ndang diida na tolu i na marimbar hadirion nasida na tolu sian angka na porsea i. Ndang songon na di bagas joro i, adong malim na bolon, malim, Lewi dohot udutna, adong Sanhendrin. Songon na tangkas ni sinode na parjolo i di Jerusalem (Ulaon Apostel 15), ndang adong disi uluan, ndang adong na manghilala ibana na tumimbo, alai rap mambuat haputusan do nasida taringot tu songon dia ma na porsea i uju i, i ma na ro sian tonga-tonga ni Jahudi nang na so Jahudi, marhabadiaon di ngoluna, ingkon songon na niulahon ni halak Jahudi Kristen do manang ndang, tarlumobi ala di tonga-tonga ni halak Jahudi do tubu parjolo ha-Kristenon i, alai na hembang sahat tu na so Jahudi. Songon i do ngolu ni na porsea i uju jongjong dope bagas joro na di Jerusalem nang dung dipalengse Jenderal Titus bagas joro i: Ndang adong be malim, ai sasada Kristus do malim naung pasaehon dosa ni na porsea i sahali sambing.\n3. Ndang adong hierarkhi, ai diingot nasida do togu hata ni Jesus na mambahen 'hadosan' manang kesetaraan di tonga-tonga ni angka sisean, jala na so jadi nasida bersikap mardingkan manang diskriminatif tu sama nasida songon na di portibi on. Ndang dioloi Jesus pangidoan ni siseanNa si Jakobus dohot Johannes asa duansa hundul di siamun nang di hambirang ni Jesus dung sahat Ibana tu harajaonNa i (Markus 10:37-42). Manghobasi do prinsipna, songon Kristus na ro tu portibi on laho manghobasi. Ndang songon angka pamarenta na di portibion (Markus 10: 42-45). Diorai do siseanNa mamereng diri nasida songon rabbi maradophon na asing, rap sisean do nasida (Mateus 23:8) ai di ha-Jahudion uju i, satirket do tumoru rabbi sian Debata di simalolong ni angka siseanna.\n4. Apostel Paulus pe bahat do manurathon tu huria-huria i taringot tu hinaringkot ni na masiargaan, rap pasangaphon, saling menghargai. Tu angka naung tardidi tu bagasan Kristus (Roma 6:3-4), tu angka na mangolu ndang be gabe hatoban ni dosa (Roma 6:12-14), ndang be niuluhon ni patik (Roma 7) alai niuluhon ni Tondi Porbadia (Roma 8:6-11), dipangido do angka ruas ni huria di ate-ate ni Kekaisaran, i ma kota Roma, asa ndang mangolu sarombang dohot portibi on angka na porsea, na marsaor dohot marragam bangso disi, na mangolu saurdot to tondi ni kekaisaran Romawi, alai asa gabe imbaru dung muba pingkiran nasida (jaha 'muba': metamorphousthe, Roma 12:2). Sada sian rumang ni hamubaon ni pingkiran i, i ma songon dia nasida marnida angka dongan sahaporseaon, ndang mangarajumi diri nasida torbang lobi sian na patut (Roma 8:3), ganup marguru tu sileonlehon, sadaging, torop ruas (Roma 12:3-8, 1 Kor 12:4-11, 12-26). Adong do nian angka uluan lokal sinosoan ni si Paulus laho manorushon ulaon misi dohot parsaoran nang holong di kota i, i ma angka natuatua, angka na manjabui parpunguan nasida songon ekklesia, angka patron disi, alai ndang songon hubungan patron-klien na di kekaisaran Romawi, hierakhis, pyramidal hadirion nasida, hot do songon dongan angka na badia, saudara sesama orang kudus. Ala ni i do umbahen na dipinsang ibana ruas ni huria di Korint na mambahen marbolat-bolat nang uju mangan (1 Kor 11:18-22).\nDipatangkas ibana do i tu si Philemon marhite suratna na jinaha ni punguan, ekklesia ni naporsea i, asa diida ibana si Onesimus hatoban naung manadingkon ibana alai gabe porsea dibahen apostel Paulus di bagasan pamerengon na imbaru, i ma ndang be songon hatoban (Gorik: doulos), alai songon dongan hinaholongan (Gorik: adelphon agapeton, Indonesia: Saudara kekasih) ndang holan di bagasan pardagingon (Gorik: en sarki) alai dohot do di bagasan Tuhan i (Pilemon 16).\n5. Jonok tu ujung ni abad parjolo pe, hamalimon na raja do na diondolhon. Ai gari uju so malengse bagas joro na di Jerusalem di taon 70 nunga ndang adong be malim di nasida, ba lam ma dung i, dung malengse angka sistem hamalimon na di bagas joro i, ai holan sasada Kristus do malim bolon na mamelehon diriNa sahali ro di salelengna (Ida surat Heber). Di tonga-tonga ni ha-Jahudion pe dung malengse bagas joro jala digantihon ugamo Jahudi na marojahan tu pangajarion ni angka rabbi, i ma na ginoaran ni angka pande bisuk, Judaisme Rabbinis, ndang adong be malim di sinagoge.\n6. Molo adong pe apostel, panurirang, guru, sibahen halongangan, sipamalum sahit, pangurupi, administrator, parhata sileban (par-glossolalia), diakonos (1 Kor 12:27-28, Ul 6:1-7) ndang hierarkhis i. "Angka dongan na badia do, angka ruas pamatang ni Kristus na sada i."\n7. Dung mulai mamungka abad paduahon, ala marroan angka poda na lipe, na so saurdot tu angka pangajarion ni angka apostel, mulai ma diharingkothon adong angka simatamatai, episkopos. I pe ndang hierarkhis hubungan nasida dohot na nimatamataan nasida. Ndang songon simatamatai ni Romawi. Tu angka huria na di parserahan (Pontus, Galatia, Kappadosia, Asia dohot Bitinia) didok panurat ni 1 Petrus do tu angka sintua disi songon dongan nasida, 'rap dongan' sintua (Gorik: synpresbuteros, adong 'hadosan nasida' (1 Pet 5:1), sai diingot ibana do ajaran ni Jesus di na marmahani nasida (5:1-3). Ndang ala na otik torop nasida uju i, alai ala na diingot nasida do ajar ni Jesus, asa masihaholongan sama nasida marhite na so mamereng angka ruas i tumoru sian nasida, alai dos songon ruas pamatang ni Kristus.\n8. Di abad paduahon sahat tu paopathon songon i do tondina, adong episkopos, muse gabe bishop holan laho mengawasi, manghobasi do, marmahani, ndang manguluhon mangihuthon ruhut ni portibi Romawi, secara duniawi.\n9. Dung gabe ugamo na diongku kekaisaran jala dung i gabe ugamo negara punguan nasida, gabe diihuthon ma nanget-nanget sistem kekaisaran, sistem ni angka ugamo Romawi, jala mulak ma muse nanget-nanget songon na di padan na robi i dohot andorang so halelengse ni bagas joro na di Jerusalem andorang so taon 70, adong malim bolon, paus, kardinal, bishop, malim, adong na di toruna, jala mansai hierarkhis. Ruas ndang marhak. Holan angka malim ma (Jaha: kaum klerikal ) ma na berperan. Di sakramen ulaon na badia pe ndang dohot ruas parjambar di anggur, holan malim ma. Mardalan ma na songon i sahat tu abad pasampulu onomhon, partingkian reformasi.\n10. I do na direformasi Martin Luther parjolo, dung i dohot angka sipaimbaru huria na asing, i ma na gabe malim muse jolma i, hape holan Kristus do malim na sasada i. Gantina, mulak ma si Martin Luther tu Bibel i, dienet ma muse sian 1 Petrus 2:9 i, i ma angka malim na raja sude jala ganup na porsea i ala ni Kristus, ndang adong be paus, ndang adong be malim. Angka pangula ni huria pe, termasuk pandita, ndang songon malim ni Huria Katolik Roma be, atik pe dipasahat huria tu nasida ulaon tohonan na so diula ruas na asing. Andorang so dipasahat i tu nasida jolo marsiajar nasida asa gabe pandita. Dung dipasahat tu nasida tohonan publik na khusus i (sakramen dohot mamaritahon hata i nang marmahani) marhite huria i, mangula do nasida atas goar ni/di inganan ni (HKBP: singkat ni, partonaan ni) Kristus. Holan di na mangulahon ulaon publik na khusus i do nasida songon i. Alai ndang marlapatan i tumoru hamalimon na raja ni na porsea na asing sian tohonan nasida. Ndang marasing hamalimon nasida, ndang marimbar 'nilai'-na sian hamalimon ni ganup na porsea, songon na di huria Katolik Roma, fungsina do marimbar. Ulaon na dipasahat huria i tu nasida do na marasing, i ma mamaritahon hata i, manghobasi sakramen, marmahani. Alai ndang hierarkhis parsaoran nasida dohot angka ruas na asing. Tu nasida dipasahat ulaon panjouon. Ndang diida tumimbo panjouon (vocatio) di gareja sian panjouon di ulaon di duru ni gareja. Sude do sitindangi ni Kristus. Sude manghobasi. Manghobasi do tondi ni ulaon ni huria nang di duru ni huria, mangihuthon ajar ni Jesus na di Markus 10:42-45 i. Parsagian ni ulaon panghobasion do impolana, ndang parasingasingan ni hadirion (jaha: status) parasingasingon ni ulaon do.\n11. Ala ni i di huria-huria reformasi na mangihuthon ajar ni si Luther na parjolo i, parsidohot do ruas, sintua, nang angka parhalado gok tingki di pardalanan ni huria: rap manghobasi, alai marasing-asing ulaon na dipasahat huria i tu nasida, i pe ingkon mangihuthon tondi 'hadosan ni' angka na porsea i, angka malim na raja.\nEkklesiologi na diharingkothon i ma na 'marnida tolunsa dos,' setara, alai marasing be ulaon na dipasahat huria i tu nasida', di tonga-tonga ni huria nang di portibi on.\nIII. Marsiajar sian Padan na Imbaru dohot huria reformasi tu parsirangguton ni ekklesiologi ni HKBP 2017\n12. Tudos do songon na di butir 10-11 i tu jaman na lam mamparsidohothon sude, na flat, na dos di partingkianta nuaeng. Molo tung adong pe uluan na pinillit ni rapot dohot na tinurgashon ni uluan naung dipillit, ingkon na boi koreksion do nasida, ala sejajar, alai tutu holan tu nasida do dilehon ulaon manguluhon i; uluan na manjalo masukan sian na asing, parhalado na gok tingki manang parhalado na so gok tingki, songon i nang ruas; rap mamutushon, ndang na manghilala holan na piningkiranna na sintong, na ingkon saut, na ingkon masa; ndang Kristus nasida, na sinuru ni Kristus do nasida mangulahon ulaon na niula ni Kristus; ndang eks cathedra haputusan nasida, na so boi sala, songon naung pinutushon ni huria Roma Katolik lohot di diri ni Paus.\n13. Di na manontuhon 'ajaran, panindangion haporseaon, liturgi dohot RPP', ruas do uluan i di rapot ni angka pandita. Di rapot ni angka pandita pe, ingkon dohot do 'pertimbanghonon' ni komisi teologi ni HKBP nang angka pandita di angka rapot-rapot nasida 'pingkiran, masukan, perspektif, sisi pandang, parungkilon, panggulmiton' ni angka parhalado na asing songon i nang pamingkirion ni ruas na marhangoluan na marragam, termasuk sian houm masyarakat ter- (terpinggir, tertinggal, dna), dohot nang angka houm na asing hatauonna, difable, na mangolu dohot HIV-AIDS, na mangolu di tonga-tonga ni marragam masyarakat, termasuk di tonga-tonga ni parugamo Silom dohot parugamo na asing, nang na Ateis, dna.\n14. I do na niajarhon ni parbarita na uli na mamboan tolu tradisi tu ngolu ni HKBP sian hatutubuna, i ma tradisi Lutheran, Presbyterian, Unitarian. Pajumpang ma i dohot budaya Batak na mandok sude do anak dohot boru ni raja, sude do marjambar hata.\n15. Ala ni i do, ia ekklesiologi ni HKBP taringot tu pandita dohot angka donganna, sintua dohot ruas, mulai sian jaman misi sahat tu SG 2014, i ma ekklesiologi na patuduhon parsidohotan, partisipasi ni pandita dohot angka donganna partohonan na gok tingki, songon i nang Sintua dohot ruas. Sipata tumorop pandita, sipata tumorop sintua, sipata dohot ruas, sipata ndang apala torop ruas na dohot, asing ni di rapot huria, isara uju adong Parhalado Pusat di HKBP.\n16. Di tonga-tonga ni pandita dohot angka donganna partohonan na so pandita pe hata na dipangke "dongan ni pandita" do, ndang atasanna. Songon i do nang pandita dohot sintua, 'dongan ni pandita' do nasida. Pasahathon pasupasu pe boi do sintua. Holan i, imbarna sian pandita, dohot do ibana dipasupasu. Pandidion na hinipu pe boi do sintua patupahonsa molo berhalangan pandita, atik pe holan tu pandita do dipasahat huria i patupahon ulaon sakramen.\n17. Songon i do nang angka pandita, 'dongan satohonan' do nasida. Jabatan uluan huria, pandita resort, praeses, ephorus periodik do i, ndang lohot di nasida. Di AP-nta 2002 dung Amandemen Paduahon (2016-2026) nuaeng nunga diatur na berperan do sude: Pandita, Guru, Diakones, Bibelvrow dohot Sintua songon Ruas di rapot-rapot mambuat haputusan. Alai partoropna marasing-asing dope. Toropan Pandita sahat tu Sintua dope. Ndang apala mamingkirhon parsidohotan aktif ni angka pangula dongan ni pandita i, i ma guru huria, diakones, dohot bibelvrow, songon i nang ruas i di tirket sinode, songon i di na mambuat haputusan di tirket huria (rapot ni partohonan) nang di pusat, nda holan di posisi angka komisi teologi, pengembangan SDM dohot na asing, i ma na mangalehon saran tu uluan. Di na mambuat haputusan jotjot do 'partorop ni sibahen haputusan' manontuhon. Ndang reformatoris dope na songon i, ndang marnida partohonan na gok tingki asing sian pandita songon 'dongan ni pandita' dope na songon i. Mambahen hierarki na boi mambahen menek roha ni na asing, manang mambahen tumimbo panghilalaan ni sada marnida na asing. Ndang mangondolhon hinados ni na porsea i dope na songon i.\n18. Ala ni i, molo tung pe ringkot hataraturon asa tangkas ise mangulahon aha jala songon dia di perencanaan, pelaksanaan dohot pertanggung jawabanna, dohot udut ni ulaon, ingkon tondi ni na diajarhon Jesus tu angka siseanNa jala pinatuduhon ni angka huria padan na imbaru i do na ingkon mampartondii, i ma hinados ni, kesetaraan, saudara, dongan, sesama orang percaya, malim na raja, rap sitindangi ni Kristus di parsaoran nang ulaon holong. Molo tung adong pe parjumpangan dohot budaya Batak na tradisional dohot na modern, na denggan na disi ni ma dijangkon, unang ma na maralo tu pangajarion ni Jesus i, unang ma gabe sialo pangajarionNa ekklesiologinta.\n19. Beha ma rumang ni parsaoran, ekklesiologi na mangondolhon sada do pamatang ni Kristus i, marragam ruasna nang ulaon nasida? Beha ma rumang ni ekklesiologi na maniop togu 'hadosan', kesamarataan boi tarida di ngolu nang struktur ulaon ni HKBP mansai ringkot parsiranguthonononta, tarlumobi di jaman digital elektronis, na boi menghubungkan jolma so ingkon pajumpang bohi secara fisik.\n20. Molo boi ekklesiologi na songon i tarumushon ummura ma dungdungonta visi ni HKBP tu 50 taon na ro, "Gabe pasupasu tu portibi on" ai nunga tapatuduhon tu portibi on ia HKBP unduk tu ajar ni Kristus di na mangatur dirina, mangatur parsoranna, i ma sude parsidohot, dos do nasida, ndang hierarkhis parsaoran nasida sama nasida. Dipabangkit sian tonga-tonga ni ruas do angka partohonan laho patauhon ruas ni pamatang ni Kristus di ulaon panghobasion, i ma 'pauliulihon pamatang ni Kristus i asa lam magodang mangihuthon hagogok ni Kristus', unang baliksa gabe dipalindaklindak ragam poda dohot pangaliluhonon ni sipaotooto' (Ep 4:11-16). Ingkon lam tangkas ekklesiologi ni HKBP na lam manuju tu hagogok ni Kristus do huria i, ndang baliksa, marhadirion dohot mangatur dirina maralo tu na hinalomohon ni Kristus i. Ekklesiologi na tangkas mandok ulaon ni partohonan patauhon ruas magodang asa tau manindangi mansai ringkot situtu mandungdung visi ni HKBP. (Pematangsiantar, 18 April 2017, Pdt Dr Robinson Butarbutar, Dosen Padan Naimbaru STT HKBP, Ketua Pusat Studi Biblika STT-HKBP, Ketua Lembaga Penjamin Mutu STT-HKBP, 0812-62472015; Email: [email protected])\nMenyambut Seminar Ekklesiologi HKBP - Komisi Teologi HKBP Menuju Sebuah Gereja Pendeta?\nTulisan ini ditujukan kepada Komisi Teologi HKBP yang sedang menggelar Seminar Ekklesiologi HKBP di tiga kota sesuai dengan informasi Ephorus HKBP Pdt.Dr.Darwin Lmbantobing pada kata sambutan\nSumbangsih Pemikiran untuk Diskusi Tentang Ekklesiologi HKBP\n1. Longang jala mansai longang situtu roha, boasa gabe adong laho PATIMBOHON SETINGGI LANGIT TOHONAN HAPANDITAON. SEDANG TOHONAN PANDITA ndang adong ditaringoti di PB, nanggo apala 1 pe, sian mulai\nPdt Dr JR Hutauruk Luncurkan Buku di Ulang Tahunnya ke 81 di HKBP Ampera Medan\nLaporan Pdt Dr Robinson ButarbutarMedan(Pelita Batak): "Ula jala surathon: Barita Jujur Taon Pandita Batak (1891-1959)" = Kerjakan dan tuliskan: Berita Tahunan Pendeta Batak, demikian judul buku yg pa\nEphorus HKBP Pdt Dr Darwin Lumbantobing Bina Pelayan HKBP Se-Ressort Kramat Jati\nLaporan: Pdt Alter Pernando Siahaan Ephorus Pdt Dr Darwin Lumbantobing : "Tindakan dan praktek mengikutsertakan anak dalam proses pendidikan adalah suatu u


Si Simson dohot Si Delila | Parsiajaran Bibel tu Dakdanak\nDilehon Jahowa do Gogo tu Si Simson\nAla godang halak Israel na manomba patung, dipasombu Jahowa ma halak Palistim mangarajai nasida. Alai adong do halak Israel na torus manomba Jahowa. Sada sian i, i ma si Manoa. Ndang adong anakna. Di sada tingki, disuru Jahowa ma suru-suruan manang malaikat manjumpangi istrina. Didok suru-suruan i ma, ‘Satongkin nai, adong nama anakmu. Ibana ma na paluahon bangso Israel sian halak Palistim. Gabe halak Nasir ma ibana.’ Diboto ho do lapatanna gabe halak Nasir? Halak Nasir lapatanna halak na mandapot tugas na ringkot sian Debata. Alai ndang boi dipangkas obuk ni nasida.\nDapot ma tingkina, tubu ma anak ni si Manoa. Dibahen ma goarna si Simson. Dung lam magodang, dilehon Jahowa ma gogo tu ibana. Boi do dipamate ibana singa. Hea do dibunu ibana 30 halak Palistim. Gabe sogo ma roha ni halak Palistim jala naeng dipamate ma ibana. Sada tingki, marborngin ma ibana di Gaza. Ro ma halak Palistim marpungu di gerbang ni kota i. Dipaima nasida ma sahat tu manogot laho pamatehon si Simson. Alai di tonga borngin, dungo ma si Simson. Laho ma ibana tu gerbang ni kota i. Dicabut ma gerbang i jala diangkat. Diboan ibana ma i tu punsu ni dolok di jonok ni huta Hebron!\nDi sada tingki, ro ma halak Palistim tu si Delila, hallet ni si Simson. Didok ma tu si Delila, ‘Dilehon hami ma tu ho godang hepeng molo boi diboto ho boasa gogo si Simson i. Naeng dipenjarahon hami do ibana.’ Lomo do roha ni si Delila asa godang hepengna. Alani i, dioloi ibana ma nasida. Di mulana, ndang olo si Simson paboahon boasa mansai gogo ibana. Alai sai torus do disungkuni si Delila ibana. Ujungna didok si Simson ma, ‘Ndang hea dipangkas obukku ala halak Nasir do ahu. Molo dipangkas obukku, gabe ndang margogo be ahu.’ Sala do si Simson paboahon i kan?\nDung i didok si Delila ma tu halak Palistim, ‘Nunga huboto be rahasiana!’ Tingki modom si Simson di abinganna, disuru ma halak mamangkas obukna. Dung i, gogo ma soara ni si Delila mandok, ‘Simson, nunga ro halak Palistim!’ Dungo ma si Simson, alai ndang margogo be ibana. Ditangkup halak Palistim ma ibana, dipapitung, jala dipenjarahon.\nDi sada tingki, marpungu ma marribu halak Palistim di sada inganan. Disi do nasida manomba debata ni nasida, i ma Dagon. Didok nasida ma, ‘Nunga dilehon debatanta si Simson tu hita! Boan ma si Simson i tuson! Asa adong siparengkelonta.’ Dipajongjong ma ibana di jonok ni dua tiang ni bangunan i jala sai direhei nasida do ibana. Dung i martangiang ma si Simson. Ninna ma, ‘Ale Jahowa, lehon ma tu ahu gogo sahali on.’ Di tingki i, nunga mulai ganjang obuk ni Simson. Dionjar ibana ma dua tiang i sagogo ni gogona. Marumpak ma bangunan i, mate ma angka halak di inganan i, jala dohot do si Simson mate.\n“Margogo do ahu di sude na masa, ala dilehon Debata do huaso tu ahu.”—Pilippi 4:13\nSungkun-Sungkun: Boasa mansai gogo si Simson? Aha do na masa tu si Simson dung dipaboa ibana rahasiana tu si Delila?


Asa Sombu Roham – MR.DOM'$\nJudul Asa Sombu Roham\nPenyanyi Trio Axsido\nHolong ni rohakki, arop ni rohakki.\nTu ho ito da hasian.\nHape tung ikkon magopo.\nDisimpang parsirangan i.\nTung aha be ito, na boi tarbaen au.\nLao mangabbati laktami.\nTung ilukki nama ito.\nLao ma ho ale ito.\nTutun ma nasalomon.\nTung so pola tiopokku ho ito.\nLao ma ho, lao ma ho, lao ma ho.\nLupahon ma au ito, lupahon ma au ito.\nAsa tung sombu roham da hasian.\nKiat-Kiat Pengembangan Bahan Ajar\n6 Oktober 2018 PARDOMUAN SITANGGANG 0\nSial Hian (Kuala Namu)\n6 September 2018 PARDOMUAN SITANGGANG 0


Hitabatak, Author at hitabatak.com - Page 136 of 228\nlirik lagu borhat ma dainang. borhat ma dainang tuboan lak lak ho inang tuboan sikkoru. borhat ma dainang tuboan anak ho inang tuboan boru. horas ma dainang rongkap mu gabe helakki sari matua. horas ma dainang ditonga dalan nang dung…\nlirik lagu batak holan huida ho ito. di bona ni manggai,di bona ni manggai. hita na dua rap manision. di husip pon ho tu au di husip pon ho tu au. namohop di rohami. sai ingot di rohaki, sai ingot…\nlirik lagu hu gorga. holan ho do, di rohaku, holan ho ho sasada ho. tung so muba, tung so nose, sahat di ujung ningolu ki. hacit nang sonang, rap hita manaon. rap sai ahu do hot ho. masianjuan marsiaminan. ai…\nlirik lagu marombus ombus. marombus ombus do lampet ni humbang tonggi tabo. nangali ari i disi anggo alani ombus ombus do ai. ai boru hombing do napaturehon mansai malo. tung ngagur do datung hushus do rupana pe da na uli…\nlirik lagu malala rohakki. malala rohangki da marsalaon ate atekki. binaen ni arsakhi tudia ma au. ale inang pangitubu ale amang parsinuan. tung laos so diboto ho do na marsahit lungun do au. ai nunga sega situtu ai anggo rohakki…\nlirik lagu adong sesuatu. ala cintaku tu ho hasian. aha pe didokkon ho rade do i. dang sampai hati ahu manjua. ima sifathu na istimewa. dang dapot mu na songon ahu disadaan. terus terang ma hudok hasian. dang na hahurangan…\nlirik lagu mangalakkup. bulan desember disimpang dua. kota siantar di taon nasalpu. rap hita nadua, rap padua dua mulak sian gereja. husukkun do ho taringot ujung ni bogas ta. alani naikkon borhat nama ho tu jakarta. marsumpah ho ito dibagas…\nlirik lagu sinamot ala hurang. hutatap bintang na humaliang. toho rondang ni bulan. sasada au ito marangan angan. hurippu do i sipalas roha. hape siparo ilu. sundat bogashu sinamot ala hurang. huingot lunguni tangis ni dainang i. disitaononki madekdek ma…\nlirik lagu golang tanda mata. songon alogo na mangallus i. angon angon mangissir sian bohi hi. huhila doi dais tu dagingki. matakki dang boi humirdop hupaima. leleng ahu na sai tarpaima i. dirohangki nian unang dao ho sian ahu. ai…\nlirik lagu unang sai ro be ho. unang sai salahon ahu ito. molo tung ahu lam dao. lao maninggalhon ho. hodo na mamukka sasudena. sai diseaga ho pikkiranhi. loja au paihut ihut ho ito. dang boi sai hugabusi ho. rohangki…\nPrev 1 … 136 … 228 Next


MULA NI GORGA BATAK - HALAK KITA\n05.37 leonardo tampubolon 2 comments\nMulai sian ombas i ma gabe halak namalo martungkang, anakna on ala adong di ibana sahala pande, songon i nang Siboru Sopak Panaluan na manean hamaloon martonun, partonun nautusan na mangantusi ragi ni ulos rodi rumangna. Nasahali, uju martonun siboru, na so panagamanna marsirahutan jala marsiranggingan ma angka bonang na marbolongan na tarbuang i, gabe martompa gurit lontik na tudos tu lopian parjolo di pustaha tinean ni ibotona i. Impol ma roha dohot mata ni si baoa on tusi, laos hatop ma i di uhirhon dohot piso na tajom tu dorpi jolo bagasnasida. Ujungna gok gorga ma dinding ni jabunasida i. Sogo do antong roha ni siboru, digasgas ni ibotona pande ruma i. Lobi muse dope jut ni roha ni nagodangna, Datu Gombut. Di rohana nungnga na hasoropan anakna i mangulahon gas-gas ni tanganna i. Martahi ma nasida, mangusir tondi na hodar sian anak na i. Dung di pahembang lage-lage, tiar diparade ma saoan pangurasan (marisi aek, dohot untemungkur) daupa (haminjon natinutung dohot gara ni api) ipe asa disuru si Aji Donda Hatahutan, hundul di lage-lage tiar i. Martonggo ma Datu Gombut tu Mulajadi Nabolon asa di usir tondi nahodar sian si Aji Donda Hatahutan, hape tompu mahasoropan anak na i. Disuru hasandaran i ma amana, papunguhon nasa ula-ula dohot parhau laho pajongjongkon sada ruma bolon.\nB_ AEROFON mengatakan...\n15 Oktober 2016 04.10